Halba tambah keenakan rasa makanan

HALBA mungkin asing bagi sesetengah orang, selain ditambah ke dalam masakan untuk menambah keenakan hidangan, tidak ramai yang tahu mengenai manfaatnya dari sudut kesihatan.

Halba adalah sejenis pokok rempah yang mempunyai daun berwarna hijau muda dan bunga putih yang kecil manakala pohon halba tumbuh kira-kira dua hingga tiga kaki tinggi, dan pod bijinya mengandungi 10 hingga 20 biji yang kecil yang rata, berwarna kuning-coklat, berasa pedas dan bersifat aromatik.

Fenugreek atau halba yang berbentuk butiran kecil berwarna coklat banyak digunakan dalam bahan menu berempah dan kebiasaannya digunakan sebagai rempah dalam pelbagai masakan terutama yang berasal dari Timur Tengah.

Selain itu, negara seperti India, Pakistan dan Sri Lanka juga sering menggunakan halba dalam rempah masakan mereka seperti kari dan gulai, tidak kurang di Malaysia, beberapa makanan seperti nasi dagang turut menjadikan halba antara bahan dalam hidangan.

Kebiasaannya, halba pada masakan digunakan selepas disangai atau digoreng tanpa minyak dan dimasukkan ke dalam masakann kerana ia memberikan aroma yang enak.

Banyak kebaikan halba pada kesihatan seperti daun digunakan sebagai herba dan biji pula digunakan sebagai rempah, biji ini mempunyai rasa yang agak pahit, mirip dengan saderi, sirap mapel atau gula yang terbakar, dan sering digunakan untuk membuat ubat.

Selain masakan, penggunaan biji halba termasuk dalam ramuan jamu di Indonesia, selain jamu yang diminum, ada juga menjadikan halba salah satu bahan untuk berendam atau digunakan dengan dijadikan pes yang digunakan keatas permukaan kulit untuk membantu menyembuhkan keradangan.

Kebaikan halba untuk kesihatan

Walaupun saiz agak kecil, tetapi ia kaya dengan pelbagai manfaat untuk kesihatan manusia antaranya menggalakkan pengeluaran susu yang mana Penyelidikan dalam Journal of Alternative and Complementary Medicine, New York, berjaya menyimpulkan bahawa dengan pengambilan teh halba untuk diet boleh membantu golongan ibu dalam meningkatkan pengeluaran susu.

Halba juga mengurangkan simptom menopaus kerana mengandungi diosgenin dan isoflavon estrogenik, yang sama dengan hormon seks wanita, estrogen.

Kehilangan estrogen boleh menyebabkan gejala menopaus oleh itu, dengan memakan halba boleh membantu mengurangkan simptom menopaus seperti perubahan mood, kemurungan, kekejangan, dan rasa lapar yang tidak normal.

Penyelidikan yang diterbitkan dalam The British Journal of Nutrition menunjukkan bahawa penggunaan kebaikan halba mempunyai keberkesanan dalam membantu mengurangkan tahap kolesterol LDL (buruk) dengan ketara, yang boleh menghalang pelbagai keadaan seperti aterosklerosis, serangan jantung, dan strok.

Ia adalah sumber serat yang kaya, yang menghancurkan kolesterol yang berlebihan daripada arteri dan saluran darah badan.

Selain itu, kebaikan halba yang lain adalah mempunyai ciri-ciri anti karsinogenik, terutamanya berkaitan dengan kanser payudara dan pencegahan kanser kolon kerana steroid diosgenin yang terdapat dalam herba ini telah dikaitkan secara khusus dengan pencegahan kanser kolon.

Dalam beberapa kajian lain, halba telah didapati menunjukkan kesan antikanser dan juga boleh membantu menggalakkan apoptosis atau kematian sel yang telah diprogram.

Selain itu, teh halba juga dikatakan dapat mengurangkan ketagihan rokok dan dadah malah baik untuk mengurangkan penyakit anemia, caranya adalah dengan merebus biji halba dan air rebusannya ditambah madu yang diminum sebagai minuman teh.

Banyak khasiat lain halba yang diamalkan nenek moyang kita dulu untuk meningkatkan kesihatan tubuh badan.

Antara khasiat halba dipercayai dapat melancarkan haid, melegakan sakit kepala atau migrain, membuang angin, buasir, senggugut, merangsang rahim, mengurangkan berat badan, mengawal kencing manis serta mengurangkan radang kulit.

Oleh Zarina Abdullah

See author's posts


Tiga angkasawan akan terbang mengelilingi Bulan tahun depan

HOUSTON: Pentadbiran Aeronautik dan Angkasa Lepas Kebangsaan (NASA) akan mendedahkan nama angkasawan yang akan terbang mengelilingi Bulan tahun depan hari ini, membabitkan tiga warga Amerika Syarikat dan seorang Kanada.

Kesemua mereka yang terpilih itu akan terbang mengelilingi Bulan tahun depan, sebagai permulaan untuk mengembalikan manusia ke permukaan bulan buat kali pertama sejak setengah abad lalu.

Misi yang dikenali sebagai Artemis II itu dijadualkan dilaksanakan pada November 2024 dengan membabitkan empat kru untuk mengelilingi Bulan namun tidak membuat sebarang pendaratan di sana.

Sebagai sebahagian daripada program Artemis, NASA menyasarkan untuk menghantar angkasawan ke Bulan pada 2025 iaitu lebih lima dekad selepas misi bersejarah Apollo berakhir pada 1972.

Pentadbir NASA, Bill Nelson ketika Sidang Kemuncak What’s Next yang dihoskan oleh Axios memaklumkan, beliau menjangkakan misi kru ke Marikh akan diadakan menjelang 2040.

Katanya, empat anggota kru Artemis II akan diumumkan pada satu acara pada 10:00 pagi (waktu tempatan) di Pusat Angkasa Johnson di Houston.

Misi Artemis II selama 10 hari itu akan menguji roket Sistem Pelancaran Angkasa NASA yang berkuasa serta sistem sokongan hidup di atas kapal angkasa Orion.

Misi Artemis yang pertama selesai pada Disember dengan kapsul Orion yang tidak berkru kembali dengan selamat ke Bumi selepas perjalanan selama 25 hari mengelilingi Bulan.

Semasa perjalanan mengelilingi satelit bumi yang mengorbit dan belakang, Orion mencatatkan log jauh lebih dari satu juta batu (1.6 juta kilometer) dan pergi lebih jauh dari Bumi dan daripada mana-mana kapal angkasa yang boleh dihuni sebelumnya.

Ketika ditanya sama ada NASA boleh mematuhi jadual pendaratan angkasawan pada akhir 2025, Nelson berkata angkasa adalah kawasan yang sukar.

“Anda perlu menunggu sehingga anda tahu bahawa ia aman, kerana anda tinggal di pinggir. Jadi saya tidak begitu mementingkan masa,” katanya.

“Kami tidak akan melancarkan sehingga ia tepat pada masanya, membabitkan hanya 12 orang dan kesemuanya adalah lelaki berkulit putih untuk menjejakkan kaki ke Bulan,” katanya. – AFP

See author's posts


Jalan ditutup sempena DBKU Criterium Race 2.0

KUCHING: Beberapa jalan di bandar raya ini akan ditutup sementara sempena DBKU Criterium Race 2.0 pada 28 Mei ini.

Dewan Bandaraya Kuching Utara (DBKU) dalam satu kenyataan memaklumkan bahawa penutupan jalan-jalan berkenaan bagi memberi laluan kepada peserta DBKU Criterium Race 2.0.

Antara jalan terlibat ialah Jalan Tun Datuk Patinggi Haji Abdul Rahman Yakub, Jalan Astana laluan jalan yang masuk MASJA, Bulatan Datuk Menteri Abang Haji Mohd Zen Haji Salleh, bulatan kecil jalan masuk ke Masjid Jamek, lampu isyarat berdekatan Bulatan Datuk Menteri Abang Haji Mohd Zen Haji Salleh dan jalan belakang Kampung Tunku RPR Fasa 2.

Sehubungan itu, pengguna jalan raya dinasihati merancang perjalanan masing-masing dan mematuhi tanda isyarat kawalan lalu lintas selain arahan daripada DBKU dan pihak Polis Diraja Malaysia (PDRM) yang bertugas pada hari tersebut.

See author's posts


Hemat Kata, Sarat Makna

Oleh: Rosani Hiplee

APABILA melihat pada bentuk sesebuah hasil sajak atau puisi moden, tampak mudah dan ringkas penciptaannya. Karya sajak, lazimnya diolah dalam larik ungkapan kata dari rangkap ke rangkap yang sederhana panjangnya. Oleh itu, penulisan sesebuah sajak pun ditanggapi senang dan menyenangkan. Tapi apakah benar, sesiapa pun boleh menulis sajak dengan mudah tanpa perlu menggunakan patah kata yang berjela seperti penulisan cerpen apalagi novel? Secara literalnya, kaedah menulis sajak suatu yang subjektif tetapi sajak masih mempunyai hakikatnya yang khusus. Rachmat Djoko Pradopo membahagikan hakikat puisi kepada tiga aspek seperti berikut;

Puisi adalah karya seni sastera. Puisi merupakan salah satu bentuk karya sastera. Rene Wellek dan Warren mengemukakan bahawa paling baik kita memandang kesusasteraan sebagai karya yang di dalamnya fungsi estetiknya dominan, iaitu fungsi seninya berkuasa. Tanpa fungsi seni itu karya kebahasaan tidak dapat disebut karya (seni) sastera, sementara itu kita dapat mengenal adanya unsur–unsur estetik (keindahan), misalnya gaya bahasa dan komposisi puisi sebagai karya sastera, maka fungsi estetiknya dominan dan di dalamnya ada unsur–unsur estetiknya. Unsur keindahan ini merupakan unsur–unsur kepuitisannya.

Menulis sajak itu merupakan aktiviti pemadatan. Dalam puisi tidak semua peristiwa itu diceritakan, yang dikemukakan dalam puisi itu hanyalah inti masalah, peristiwa, atau inti cerita yang dikemukakan dalam puisi adalah esensi rasa. Jadi, puisi itu merupakan ekspresi esensi puisi kerana puisi itu mampat dan padat, maka penyair memilih kata dengan akurat. Untuk pemadatan ini, kadang–kadang kata yang diambil inti dasarnya. Imbuhan, awalan, dan akhiran sering dihilangkan.

Kiasan merupakan salah satu ekspresi atau pengucapan tidak langsung. Apakah ekspresi tidak langsung itu merupakan hakikat puisi? Hal ini dijelaskan sebagai yang dikemukakan oleh Michael Riffaterre bahawa sepanjang waktu, dari waktu ke waktu puisi itu selalu berubah. Perubahan itu disebabkan oleh evolusi selera dan perubahan konsep estetik akan tetapi, satu hal yang tidak berubah, iaitu puisi itu mengucapkan sesuatu itu secara tidak langsung. Ucapan tidak langsung itu ialah menyatakan sesuatu hal dengan erti yang lain. Ketidaklangsungan ekspresi ini menurut Riffaterre disebabkan oleh tiga hal, iaitu penggantian erti (displacing of meaning), penyimpangan atau pemencongan erti (distorting of meaning), dan penciptaan erti (creating of meaning).

Penyair Indonesia, Hasan Aspahani pernah berkata bahawa “Puisi yang sekadar indah-indah tapi hampa makna hanya akan menjadi deretan kalimat klise. Puisi yang baik ialah ruang yang lapang dan juga gerbang yang mengundang siapa saja untuk datang bersenang. Seberapa lapang ruang dalam puisi kita? Ini juga tantangan terbesar dalam menulis puisi.”

Oleh itu, penulisan sajak bukanlah sekadar sebuah ungkapan berangkap tapi juga mempunyai nilai artistiknya yang tersendiri. Sebuah penciptaan sajak yang baik memiliki keterampilan pada pemilihan kata yang hemat dan sarat makna. Kekuatan sesebuah sajak turut diskalakan dengan keseimbangan nilai rasa dan pemikiran penulis yang utuh, komunikatif dan autentik.

Oleh itu, syabas kepada penulis baharu seperti Askhairunisa Alwi, Lt Kol (Dr) Mohd Fadzly bin Hj. Miswan dan Siti Hajar Ramli kerana sajak mereka telah disiarkan dalam ruangan Wadah Bahasa dan Sastera (WBS) pada hari Khamis yang lepas. Semoga sajak-sajak mereka akan terus malar dan kekar dalam media persuratan.

Inspirasi atau dorongan menulis sajak bagi setiap individu itu berbeza, bergantung pada suasana perasaan dan resam pemikiran masing-masing. Penulis yang diusik oleh sesuatu yang bergetaran dalam jiwanya, pasti akan berusaha mengungkapkannya sehingga dirinya menemukan katarsis yang ingin dicapai. Namun yang penting ialah penulis harus arif dalam menyurat apa-apa yang menyirat dalam dirinya agar kekal harmonis dan indah apabila dikhalayakkan.

Sajak “Bukan Cuma Kopi” oleh Askhairunisa Alwi bertemakan makrifat kehidupan. Sajak ini menarik kerana walaupun sebagai penulis pemula, beliau berani mengungkapkan falsafah kehidupannya lewat minuman kopi. Dalam rangkap awal sajak, penulis telah mengajak pembaca untuk memahami sifat kehidupan yang diperinya lewat rasa minuman kopi. Misalnya dalam rangkap berikut;

Aroma kopi pertamaku tidak begitu harum sehingga

Menjadikan hidung ku pipih menghidunya

Rasanya pula teramat pahit sehingga

Membuatkan usus kecilku perih

Sampai bertahun-tahun aku memutuskan

untuk tidak meminum kopi lagi

Sehingga masa pun berlalu pergi.

(rangkap 1 dan 2, sajak “Bukan Cuma Kopi”)

Menerusi rangkap akhir sajak pula, penulis mentamsilkan bahawa hakikat kehidupan bukanlah sepenuhnya pada tempoh ceritanya, tapi pengalaman yang pernah ditempuhi itulah yang telah memberi nilai atau makna kehidupan yang sebenar. Misalnya;

Namun ternyata

Nafas dan dadaku

Tersekat dan senak

Senak dalam angan-angan

hakikat sebenarnya

Pahit itu

BUKAN CUMA KOPI.

(rangkap 5 dan 6, sajak “Bukan Cuma Kopi”)

Sajak ini berbentuk bebas dan dibina dalam enam rangkap yang sederhana panjangnya. Gaya bahasa sajak ini juga biasa dan kata-kata yang dipilih pun mudah difahami. Oleh itu, pemilihan kata dalam sajak ini masih memerlukan penelitian kerana penggunaan unsur-unsur persajakan seperti simile, perlambangan, personifikasi, metafora dan lain-lainnya kurang dimanfaatkan bagi memperkukuh keintelektualan tamsilan. Apabila menulis sajak, sebaik-baiknya elakkan penggunaan ayat penyata dan kelewahan kata. Dalam sajak berbentuk prosa pun, elemen tersebut dielakkan kerana kesannya boleh mengurangi keindahan dalam ungkapan sajak. Misalnya, dalam baris-baris sajak berikut;

Menjadikan hidung ku pipih menghidunya

Rasanya pula teramat pahit sehingga

Membuatkan usus kecilku perih

Ungkapan kata dalam rangkap pertama tersebut masih boleh dihematkan dengan maknanya yang lebih sarat. Sekadar saranan, rangkap tersebut ditulis begini;

Aroma kopi pertama

begitu tidak harum

pipih hidung menghidu

pahitnya terasa amat

usus kecil jadi perih.

Penggunaan huruf besar bagi kata “PAHIT” pada rangkap keempat dan rangkap keenam “BUKAN CUMA KOPI” tidak perlu. Sebaik-baiknya, kata-kata tersebut menggunakan huruf kecil sahaja kerana dalam penulisan sajak, penggunaan huruf besar bukan bermaksud penegasan. Unsur penegasan dalam sajak merupakan penggunaan kata yang sama sebanyak tiga kali secara berulang kali. Walau bagaimanapun, sajak ini mempunyai falsafah yang menarik tentang kehidupan. Kopi dan kehidupan juga sememangnya mempunyai pertautan citra tamsilan yang autentik pada masa kini.

Sajak “Insinuasi Tuhan” oleh Lt Kol (Dr) Mohd Fadzly bin Hj. Miswan bertemakan keagamaan. Pada keseluruhannya, penulis membicarakan tentang kurniaan Allah SWT kepada para hamba-Nya daripada tiada kepada ada tanpa sedikit pun cela. Namun, segala nikmat tersebut telah dicurangi dengan angkuhnya. Misalnya;

Ar- Rahman lihat kamu kehausan,

Lalu dikurniakan telaga Zam Zam,

Basahi tekakmu dengan Bismillah,

Air kencing syaitan jua pilihanmu.

Ar- Rahim lihat kamu kelaparan,

Lalu dikurniakan Az-Zaitun, At–Tinn,

Alasi perutmu dengan Bismillah,

Hidangan haram jua pilihanmu.

Al -Basir lihat kamu kegelapan,

Lalu diciptakan mentari sinari siang,

Rembulan hiasi malam,

Tak tentu masa, maksiat jua permainanmu.

As- Samad lihat kamu kesesatan,

Lalu dihadiahkan Al Quran sebagai jalan,

Sunnah sebagai kenderaan,

Sesat di simpang bersiur jua pilihanmu,

(rangkap 1-4, sajak “Insinuasi Tuhan”)

Manakala dalam baris-baris sajak seterusnya, penulis menjelaskan imbalan Allah SWT terhadap segala perbuatan hamba yang kufur nikmat-Nya. Misalnya;

Lalu Al -Aziz mendabik dambaannya,

Tsunami menggulung lautan,

Taufan menggegar awanan,

Gempa meranap daratan,

Gunung dan bukit jadi runtuhan,

Penyakit aneh jadi ancaman,

Menghukum lalainya insan

Pada wayang dunia penuh adegan

Bersinopsiskan penipuan

(rangkap 5, sajak “Insinuasi Tuhan”)

Pada dua rangkap akhir sajak, penulis lanjut mempersoalkan kemampuan hamba-hamba yang kufur nikmat Allah SWT apabila segala amalan jahat mereka dipertanyakan kelak. Misalnya;

Al – A’lim bertanya pada usiamu setakat separuh abad cuma,

Apa kamu kerjakan?

Apakah kamu paksikan?

Terungkapkah kalammu pada kalimah?

Tertudingkah telunjukmu?

Tuhanmu itu Al–Malik di Yaumul Hisab

Layakkah kamu menerima gunung Rahmatnya….

Dengan segala apa yang diperlakukan,

Pada setiap inci tubuhmu, bersintuk di sumur dosa.

Hingga busa-busa sesal,lesap daripada kamus taubatmu

Hanya berpaksi pada kiblat kesesatan.

(rangkap 6-7, sajak “Insinuasi Tuhan”)

Pemilihan kata dalam sajak ini agak langsung bagi mengungkapkan persoalan demi persoalan yang mahu ditampilkan. Sajak ini juga berbentuk bebas dan dibina daripada tujuh buah rangkap yang agak panjang. Gaya bahasa sajak bersahaja dan masih memerlukan penelitian yang lebih rinci agar penyampaian ungkapannya lebih terampil bagi mengungkapkan persoalan-persoalan ketauhidan tersebut. Oleh yang demikian, penggunaan unsur-unsur persajakan seperti metafora, pencitraan, personifikasi dan lain-lainnya masih perlu diolah dengan lebih magis bagi memaknakan hemat kata yang lebih sarat.

Sesungguhnya, sajak ini menguliti tema dan persoalan yang amat serius dengan suasana kehidupan manusia pada akhir zaman ini. Oleh itu, cukup sesuai apabila penulis memilih penggunaan Asmaul Husna bagi menjelaskan keperluan dan kekhilafan hamba-hamba-Nya. Cuma apabila penulis memilih judul “Insinuasi Tuhan”, sepertinya ada yang mengganggu perkaitan judul ini dengan kemolekan, kemuliaan dan ketinggian Asmaul Husna. Insinuasi bermaksud tuduhan yang tersembunyi (tidak langsung), ucapan yang tidak secara langsung ditujukan kepada seseorang untuk menghina. Selepas difahami makna kata insinuasi tersebut, maka gabungan kalimat insinuasi Tuhan seolah-olah memberi makna tuduhan tersembunyi Tuhan, sedangkan Allah SWT tidak menyembunyikan tuduhan atau ditujukan kepada seseorang untuk menghina di sebalik kejadian yang tidak baik. Oleh itu, penulis disarankan untuk memurnikan pemilihan kata yang lebih sesuai dan berhemah agar nada kritisnya lebih manusiawi dan tidak terlalu menghukum.

Terakhirnya ialah sajak “Mimpi” oleh Siti Hajar Ramli, sebuah sajak yang bertemakan monolog diri tentang mimpi yang dialami. Pada awal rangkap sajak, penulis menceritakan kejadian sebuah mimpi yang dialaminya. Misalnya;

Kala hujan mendendangkan lagu di langitKala sejuk terasa menyebar menyelubungiHadir mimpi indah diiringi peritLantas mata terbuka meratapiApakah mimpi akan jadi realiti?

(rangkap 1, sajak “Mimpi”)

Pada rangkap akhir sajak, penulis seolah-olah merasakan mimpinya bakal menjadi kejadian benar tapi penulis menolak kenyataan mimpinya itu. Misalnya;

Katanya mimpi hanya mainan minda

Lantas mengapa hari redupnya terasa

Ku ingati mimpi, ku bayangi diri

Mendoakan mimpi hanyalah mimpi.

(rangkap 2, “Mimpi”)

Bentuk sajak ini bebas dan dibina daripada dua buah rangkap sederhana bagi menyatakan tamsilan peribadi penulis. Gaya bahasanya biasa dan masih memerlukan penelitian semula agar pemilihan kata sajak lebih kukuh pemaknaannya. Pemilihan kata sajak mudah difahami tapi olahan maknanya kurang sarat hingga sedikit sulit untuk dikhalayakkan. Sebaik-baiknya, penulis berusaha memanipulasi dan mendominasi kata yang lebih komunikatif pada persoalan dan naratif dalam sajak ini. Oleh sebab itu, sangat digalakkan agar penulis mahu membaca sajak-sajak penulis mapan yang diminati agar penulis dapat menemukan proses pengolahan sajak yang lebih hemat kata, sarat makna. Pentafsiran sajak ini juga agak tertutup kerana persoalan yang diolah agak terkatup maknanya. Penulis kurang memanfaatkan unsur persajakan dengan baik. Misalnya dalam kata bergaris dalam rangkap berikut:

Kala hujan mendendangkan lagu di langit

Kala sejuk terasa menyebar menyelubungi

Sebagai saranan, baris kata bergaris tersebut ditulis begini;

Kala hujan menitiskan syahdu di langit hati

Kala dingin memeluk rindu di bumi sepi

Kala angan menghangat ingatan di gubuk diri

Apabila menggunakan unsur pengulangan kata “kala” sebagai penegasan, maka kata “kala” perlu diulangi sebanyak tiga kali pada rangkap yang sama. Kata “mendendangkan” digugurkan kerana tidak sesuai dijalinkan dengan sifat hujan di langit, kecuali jika dinyatakan air hujan jatuh menitik di atas tanah atau sesuatu yang boleh mengeluarkan bunyi. Manakala kata “langit” perlu dijalinkan dengan kata sifat bagi membentuk penggunaan metafora yang boleh memberikan makna yang lebih sarat. Dalam sajak ini, penulis perlu memberikan sebuah naratif yang lebih jelas bagi memperkembangkan makna falsafah mimpi dalam sajak berkenaan. Sekurang-kurangnya apabila memerikan sebuah cerita, pembaca dapat berkongsi rasa dengan apa-apa yang penulis mahu kongsikan. Sesungguhnya sajak yang terlalu peribadi sifatnya akan memulaukan penulis daripada khalayaknya.

Semoga penulis dapat memahami maksud teguran dan saranan yang disampaikan dengan berlapang rasa dan tanggapan. Rumusnya, ketiga-tiga buah ini mempunyai keelokan tamsilannya apabila dinilai daripada skala pengalaman penulisan masing-masing. Sebagai penulis baharu, harus perlu banyak belajar dengan mengeksplorasi karya penulis tersohor, dan mengembangkan kemampuan dalam menata kata dan meniti makna. Mudah-mudahan dengan demikian akan memperkaya kosa kata dan memperkukuh gaya pengolahan sajak penulis dengan sendirinya.

Sesungguhnya, bakat tinta dan minat Askhairunisa Alwi, Lt Kol (Dr) Mohd Fadzly bin Hj. Miswan dan Siti Hajar Ramli dalam genre sajak ini harus diberi ruang dan peluang yang lebih terbuka. Justeru masing-masing berkebolehan dalam memperlihatkan nilai kepenyairan diri. Cuma mereka harus lebih memahami proses pemilihan kata dan ungkapan makna dalam menulis sajak agar olahannya kelak lebih komunikatif dan versatil. Mudah-mudahan sikap positif teguh menjejaki diri ke jalan kritik yang lebih membina dan terbuka. Syabas dan sukses, selalu!

See author's posts


BARA YANG MASIH MENGHANGAT

BIARPUN Pilihan Raya Negeri Johor ke-15 (PRN-15) telah berlalu dan keputusannya telah diketahui umum, namun, bara pascapilihan raya masih menghadirkan kehangatan dalam arena perdebatan.  Masyarakat umu dipaparkan dengan pelbagai aksi dan reaksi individu tertentu.  Kenyataan yang sama ada bernada angkuh, terburu-buru, provokatif, sensasi, menyindir, sederhana, bersahaja mahupun penuh reda.

Andai dikutip satu persatu daripada kenyataan yang dilontarkan oleh individu yang dianggap berwibawa, berkaliber, berwawasan dan berpengetahuan, agak sukar untuk menerima atau mempercayainya.  Malah, sebahagian daripada kenyataan berkenaan tidak memperlihatkan kedalaman upaya untuk merasionalkan butiran yang dilontarkan.  Malah, masih terkesan “gamitan” emosi yang memaparkan roman keegoan.

Desakan sesetengah pihak agar Parlimen dibubarkan sejurus kemenangan berpihak kepada Barisan Nasional (BN) dalam Pilihan Raya Negeri Johor ke-15 (PRN-15) dianggap sebagai salah satu gesaan yang tidak wajar.  Malah, Ketua Pemuda UMNO Kubang Krian, Shamsul Fadhel Mohd Aziz, berasa terkilan dengan tindakan khalayak yang menggesa agar Parlimen dibubar dan ditujukan kepada Perdana Menteri, Datuk Seri Ismail Sabri Yaakob.  Beliau menyifatkan tindakan berkenaan kurang wajar dan disifatkan amat “biadap”.  Tidak dapat ditepis kemungkinan bahawa gesaan tersebut “dipacu” oleh keyakinan bahawa kemenangan yang diperoleh pada PRN Melaka dan Johor berupa petanda bahawa BN dan UMNO khususnya, diterima kembali oleh rakyat.  Malah, perkara serupa pernah dilontarkan bahawa UMNO berpendapat Pilihan Raya Umum ke-15 (PRU-15) wajar diadakan dalam masa terdekat berikutan momentum yang baik selepas memenangi Pilihan Raya Negeri Melaka lalu.

Keyakinan yang dihadirkan oleh buaian emosi, tidak mewajarkan pelontaran gesaan sedemikian.  Kemenangan yang diperoleh wajar dilihat dari pelbagai sudut, di samping meramal kemungkinan-kemungkinan yang bakal terjadi.  Dalam catitan sejarah, telah terakam beberapa peristiwa atau insiden memaparkan sikap keyakinan yang “melampau”, sering membawa padah.

Perlu diambil ingatan bahawa terjemahan sokongan di satu atau dua buah negeri tidak dapat dijadikan asas mewakili sokongan sebenar rakyat seluruh negara.  Dalam konteks PRN-15 Johor, jumlah peratusan rakyat yang turun mengundi harus turut diambil kira.  Peratusan yang yang rendah wajar dikaji untuk mengetahui sebab-musababnya. Adakah faktor kebimbangan akan penularan jangkitan Covid-19 berupa sebab utama kurangnya jumlah rakyat Johor turun mengundi? Atau mungkinkah hal sedemikian itu berupa suatu tindakan “protes” atau terjemahan kemualan rakyat dengan senario politik semasa, khususnya di Tanah Seberang yang kian haru-biru?

Di samping hal sedemikian, terdengar juga gesaan atau “desakan” agar pemimpin parti-parti yang kalah, sudah pastinya, mengundur diri secara terhormat atas kegagalan mengemudi jentera parti sehingga mengalami kekalahan.  Andai gesaan tersebut terbit dari kalangan ahli parti yang sama, hal sedemikian masih boleh diterima.  Namun, andai terbit daripada ahli parti yang berlainan, hal sedemikian sedikit sebanyak menimbulkan pelbagai persepsi, dan malah teori konspirasi.  Apa tidaknya, bagi situasi lebih kronik yang melibatkan pucuk kepimpinan sendiri, tidak kedengaran gesaan sedemikian dilontarkan atas dasar menjaga kepentingan parti.  Malah, sokongan padu “yang tidak berbelah bahagi” tetap diberikan walaupun jelas berlaku kesalahan yang besar impaknya, bukan sahaja terhadap imej parti, malah negara secara umumnya.

Gesaan sebegini tidak lebih daripada penyingkapan sikap ketidaktelusan, ketidakselarasan serta ketidakikhlasan pihak yang melontarkan gesaan.  Perbuatan yang terlalu mudah mengundang tindak balas ibarat “pulang paku buah keras”.  Mentaliti atau cara pemikiran tanpa mengambil kira situasi kiri, kanan, hadapan dan belakang sebeginilah yang sering memerangkap pengamal politik dalam “pusaran” polemik siasah yang mampu melemaskan, di samping menoktahkan kerjaya politik seseorang.

Budaya kebertanggungjawaban atau akuantabiliti dalam kalangan masyarakat di negara ini khususnya, masih jauh keciciran dalam soal yang melibatkan kepemimpinan.  Untuk “menyerap” budaya sedemikian dengan bermodelkan negara Jepun, masih terlalu rumit.  Masyarakat Jepun terdidik dalam iklim pembudayaan nilai kebertanggungjawaban pada peringkat awal lagi.  Nilai yang melekat kejap dalam nubari.

Kuasa bukan dlihat sebagai suatu elemen primer yang harus dijadikan “rebutan” sekiranya tidak wujud keyakinan akan keupayaan untuk “mengawal” diri dalam penanggungjawaban untuk memimpin dan mentadbir kehidupan masyarakat, di samping memacu pembangunan dan kemajuan negara.  Suatu kriteria yang digandingkan dengan ilmu pengetahuan yang bukan sahaja mendalam, akan tetapi meluas dan “menjauh” capaiannya. Nilai kebertnaggungjawaban dan akauntabiliti inilah yang diterjemah dalam amalan budaya zaman dahulu yang disebut sebagai seppuku atau hara-kiri.  Amalan yang berlandaskan konsep lebih baik mati daripada menanggung malu serta penyiksaan.  Namun, amalan berkenaan telah “diharamkan” dan diterjemah dalam bentuk yang lebih pragmatik, iaitu, mengundur diri secara terhormat dan ikhlas.

Mentaliti yang dipaparkan oleh kebanyakan pengamal politik negara, khususnya sewaktu pra dan pascapilihan raya, memperlihatkan satu trend yang membimbangkan.  Lakaran imej sentimen yang berwarnakan emosi dendam, benci, provokasi, konspirasi dan sebagainya berupa peragaan yang kurang manis untuk tatapan masyarakat umum, terutama sekali generasi muda yang kini sudah mendapat restu atau “lesen” dar segi perundangan untuk terlibat secara langsung dalam arena politik.  Suatu legasi yang tidak ingin diwariskan sebagai budaya dalam corak dan cara bersiasah.

Pascapilihan raya berupa fasa penting bagi parti yang telah diberikan mandat oleh rakyat untuk memimpin.  Fasa “pembuktian” janji dan ikrar mentadbir urus jentera kerajaan negeri mahupun negara dipenuhi selaras dengan “kepercayaan” bukti sokongan rakyat.  Fasa pascapilihan raya bukan berupa pembukaan arena untuk bertikam lidah dan menuding jari, akan tetapi fasa untuk melaraskan hala tuju membangun dan mensejahterakan negeri dan rakyat.  Fasa polemik kepartian sudah berakhir.  Buka minda, lapangkan dada, nyahkan perseteruan dan bersangka baiklah.

Pemberi mandat telah menunaikan kewajipan dan mengharapkan yang diberikan mandat memikul tanggungjawab yang diamanahkan. Tidak mustahil apa-apa juga kemenangan yang diperoleh berupa “ujian”  terencana sebagai menilai keikhlasan dan kebertanggungjawaban bagi penentuan aras penanda dalam arena pemilihan yang akan datang, khususnya Pilihan Raya Umum ke-14. Fikir-fikirkan.

Lindungi diri, lindungi bangsa, lindungi negara!

See author's posts


187 kes positif baharu

PUTRAJAYA: Sebanyak 187 kes positif baharu Covid-19 dilaporkan di Malaysia semalam, dengan sebahagian besarnya membabitkan individu bukan warganegara.

Ketua Pengarah Kesihatan, Datuk Dr. Noor Hisham Abdullah berkata, daripada jumlah tersebut, 10 kes adalah kes import yang mendapat jangkitan di luar negara, melibatkan tujuh warganegara Malaysia dan tiga pemastautin tetap atau pasangan kepada warganegara Malaysia, manakala 177 kes, adalah penularan tempatan.

“Daripada 177 kes penularan tempatan, 173 kes adalah bukan warganegara Malaysia di mana 155 kes dikesan di Depot Tahanan Imigresen (DTI) Bukit Jalil, dan 13 kes daripada Kluster Pengawal Keselamatan Cheras.

“Kes penularan tempatan di kalangan warganegara Malaysia adalah empat kes sahaja,” katanya pada sidang media harian mengenai perkembangan Covid-19 di sini semalam.

Dr. Noor Hisham berkata, jumlah kes positif Covid-19 di Malaysia adalah 7,604 kes, dengan jumlah kes aktif dengan kebolehjangkitan Covid-19 adalah 1,448 kes.

“Mereka telah diasingkan dan diberi rawatan. Sehingga kini, seramai lapan kes positif Covid-19 sedang dirawat di Unit Rawatan Rapi (ICU). Daripada jumlah tersebut, lima kes memerlukan bantuan pernafasan,” katanya.

Katanya tiada kematian berkaitan Covid-19 dilaporkan semalam, dengan jumlah kumulatif kes kematian akibat Covid-19 di Malaysia kekal 115 atau 1.51 peratus, daripada jumlah keseluruhan kes.

Beliau berkata, terdapat 62 kes pulih semalam, menjadikan jumlah keseluruhan pesakit yang pulih sepenuhnya daripada wabak itu dan discaj dari wad ialah 6,041 kes atau 79.4 peratus, daripada jumlah keseluruhan kes. – Bernama

See author's posts


Varian ‘Eek’ dikesan

TOKYO: Kira-kira 70 peratus pesakit koronavirus yang diuji di Hospital Tokyo bulan lalu membawa mutasi yang dapat mengurangkan perlindungan vaksin.

Perkara itu disahkan penyiar televisyen awam Jepun NHK, pada Ahad.

Mutasi E484k atau dikenali dengan nama “Eek” oleh beberapa saintis dikesan dalam 10 daripada 14 individu yang diuji positif virus itu.

Kesemua pesakit itu berada di sebuah hospital di Tokyo pada bulan Mac.

Selama dua bulan hingga Mac, 12 daripada 36 pesakit COVID-19 membawa mutasi itu.

Dilaporkan tiada seorang pun daripada mereka melakukan perjalanan ke luar negara atau mempunyai hubungan dengan individu yang pernah melakukannya.

Jepun berdepan gelombang jangkitan baharu, menjelang temasya Olimpik Julai depan.

Pada Jumaat, 446 jangkitan baharu dilaporkan di Tokyo, walaupun masih di bawah puncak lebih dari 2,500 pada bulan Januari.

Pakar kesihatan ketika ini bimbang dengan ancaman varian berasal dari UK yang kini berada di beberapa wilayah Jepun.-AFP

See author's posts


Anak dipenjara lapan bulan cederakan bapa kandung

KUCHING: Mahkamah Majistret hari ini menetapkan penjara lapan bulan dari tarikh tangkapan 28 November 2022 terhadap seorang lelaki akibat mencederakan bapa kandungnya sendiri.

Tertuduh Ramzy Selamat, 38, didakwa mengikut Seksyen 323 Kanun Keseksaan dan dibaca bersama Seksyen 326A Kanun Keseksaan yang dibacakan di hadapan Majistret Zaiton Anuar.

Seksyen berkenaan membawa hukuman penjara maksimum setahun atau denda sehingga RM2,000 atau kedua-duanya, jika disabitkan kesalahan.

Mengikut fakta kes, lebih kurang jam 11.00 malam pada 28 November 2022 semasa ayah tertuduh, Selamat Latip, 61, (pengadu) berada di rumahnya di alamat Rumah No 947, Lorong 2A6, Bandar Baru Semariang Fasa 1, Jalan Sultan Tengah, Petra Jaya, Kuching melihat tertuduh iaitu anak kandungnya sedang mengamuk di rumah.

Pengadu telah menegur tertuduh agar tidak berbuat bising namun tertuduh telah bertindak membaling telefon bimbit yang dirampas di tangannya ke arah pengadu dan telefon bimbit tersebut telah mengenai kepala pengadu.

Akibat kejadian tersebut, pengadu mendapat kecederaan di kening kanan dan pengadu tampil membuat aduan di Balai Polis Gita.

Telefon bimbit jenama Samsung bewara hitam turut dirampas dan merupakan alat yang digunakan oleh tertuduh untuk mencederakan pengadu.

Laporan perubatan oleh Pegawai Perubatan Hospital Umum Sarawak (HUS) mengesahkan pengadu mengalami kecederaan ringan di kening.

Pendakwaan kes dikendalikan oleh Inspektor Merylene manakala tertuduh tidak diwakili peguam.

Oleh NICKELYSON LAKUN

See author's posts


Sarawak bakal penentu masa depan negara

SARATOK: Menjelang pengundian Pilihan Raya Umum ke-15 (PRU-15) esok, Datuk Patinggi Tan Sri Abang Johari Tun Openg berkata Sarawak bakal menjadi penentu masa depan negara.

Berdasarkan hakikat ini, beliau mahu rakyat Sarawak terus memainkan peranan ke arah itu dengan memberi kemenangan mutlak kepada semua 31 calon Gabungan Parti Sarawak (GPS).

“Maka perjuangan PRU-15 ini amat penting. Pastikan calon yang dipilih itu mampu berjuang untuk anak bangsa dan negeri Sarawak.

“Rakyat Sarawak buatlah pilihan yang terbaik serta bijak dalam menentukan calon yang bakal menjadi wakil rakyat pada PRU-15 esok,”katanya pada majlis Sarawakku Sayang di pentas utama Sri Kalaka, dekat sini, hari ini.

Pengerusi GPS itu berkata, kerajaan GPS adalah kerajaan yang stabil dan mempunyai kepemimpinan yang berjuang untuk Sarawak dari segenap aspek, dan sentiasa berjuang untuk mempertahankan kedaulatan Sarawak.

Dalam hal lain, katanya, Sarawak boleh bekerjasama dengan parti-parti yang berpangkalan di Semenanjung untuk kebaikan Malaysia.

“Tetapi tidak bermakna untuk mereka membina pangkalan mereka dan membawa budaya politik mereka yang kucar-kacir ke negeri ini.

“Cara politik dan juga kehidupan Sarawak berbeza dengan Semenanjung Malaysia. Parti UMNO dan Malaya, jangan datang ke sini. Sejak awal lagi, kita sudah mendesak supaya tiada parti Malaya yang akan berpangkalan dan menjejakkan kaki ke Sarawak.

“Malah tiada keperluan untuk mereka (UMNO) ke sini. Semua perkara mereka di Malaya dijadikan isu. Sarawak ada budaya sendiri dan kami tahu mengurus Sarawak sendiri.

“Budaya kami berbeza dengan Tanah Melayu. Orang kami, sama ada Iban, Melayu, Orang Ulu, Cina dan Bidayuh, tidak ada masalah untuk hidup sebagai sebuah keluarga.

“Kita mahu dan mesti mempertahankan budaya kita yang tersendiri. Kita mesti menjaga budaya unik, keharmonian sosial dan perpaduan, dan pengurusan ala Sarawak di Sarawak.

“Kepemimpinan, budaya politik dan sosial seperti ini telah diturunkan daripada Tun (Abdul) Taib Mahmud kepada arwah Tok Nan lagi,”katanya.

Oleh AZREEN KERIA

See author's posts


Tamat pemerintahan Jepun di Sarawak

MINGGU lepas saya telah membicarakan bagaimana tentera Australia berjaya membentuk operasi bersama dengan penduduk tempatan untuk melawan Jepun.  Kejayaan mengumpul dan menyerang Jepun oleh Operasi Semut ini amat menakjubkan.

Tentera Jepun dilihat gagal mengambil kesempatan dalam perancangan mereka untuk menawan hati penduduk Sarawak yang akhirnya membawa musibah kepada mereka.  Hal ini dapat dilihat dengan kejayaan Operasi Semut.

Kejayaan Operasi Semut

Antara kejayaan yang diperolehi oleh operasi ini termasuklah menawan Sibu.  Leftenan Noda terkejut dengan kekuatan operasi ini apabila mereka mampu mengalahkan tentera beliau yang lengkap dengan senjata. Tambahan lagi, tentera Operasi Semut ini juga tidaklah sempurna dalam kelengkapan persenjataan mereka.

Walaupun mereka dibekalkan dengan senjata oleh tentera Australia, tetapi kebanyakan senjata digunakan adalah senjata tradisional sahaja untuk berdepan dengan tentera Jepun.

Manakala di Kapit pula, Operasi Semut 3 ini mendapat sokongan daripada Temenggung Koh, Penghulu Jugah  dan Tedong. Pemimpin Iban ini bersetuju membantu tentera Australia untuk membebaskan tahanan di Kapit.  Pada malam 26 Jun 1945, usaha menawan dan membebaskan tahanan di Kapit dimulakan dengan mengumpul kekuatan tentera yang berpusat di Nanga Baleh.  Operasi mereka berjaya menawan Kapit dan membebaskan tahanan yang dipenjarakan oleh tentera Jepun.

Kejayaan ini memberi semangat kepada penduduk di Bahagian Ketiga untuk terus menyokong Operasi Semut.  Penduduk di Bahagian Ketiga yang semakin yakin akan usaha tentera Australia melawan Jepun telah memberi sokongan lebih padu.  Malahan, mereka semakin berani untuk memberi pertolongan kepada tentera Australia.  Mereka juga menyebarkan berita tentang kemaraan pihak tentera Berikat di Sarawak.

Kemaraan Tentera Berikat

Tentera Berikat ialah tentera yang melawan tentera Paksi yang terdiri daripada Jerman, Jepun dan Itali.  Manakala tentera Berikat pula terdiri daripada Amerika Syarikat, British, Soviet Union, China dan beberapa buah negara Eropah yang lain.  Tentera Australia juga sebahagian daripada tentera Berikat ini.

Jelas ketika itu memang tentera Berikat telah menunjukkan kejayaan besar melawan tentera Paksi. Hal ini jelas berlaku di Eropah apabila satu persatu wilayah taklukan Jerman dan Itali diambil semula oleh tentera Berikat.  Keadaan ini bermula seawal tahun 1943 dengan jatuhnya pemimpin fasis Itali, iaitu Benito Mussolini.  Sebelum itu, Jerman menemui kekalahan di Stanligrad di tangan tentera Soviet Union.  Paris pula dibebaskan oleh tentera Berikat pada 1944.

Akhirnya Jerman menyerah kalah pada 7 May 1945 tanpa syarat.  Kekalahan Jerman ini tidak membawa kepada kekalahan Jepun kerana perang di Pasifik masih berterusan.  Perang di Pasifik menyaksikan kekalahan Jepun dalam Perang Midway pada tahun 1942.  Peristiwa hitam dalam sejarah Jepun semasa perang ini adalah bandar Hiroshima dan Nagasaki digugurkan  bom atom pada awal Ogos 1945.  Jepun semakin tersepit apabila tentera Soviet Union menyertai tentera Berikat untuk menyerang tentera Jepun.

Akibatnya, Maharaja Jepun, Hirohito mengumumkan bahawa Jepun menyerah kalah menerusi corong radio di Jepun pada 15 Ogos 1945.  Proses penyerahan Jepun secara rasmi hanya berlaku pada 2 September 1945 aas Kapal Perang Missouri.

Kekalahan Jepun di Tokyo itu tidak bersifat secara automatik menyebabkan penyerahan kalah tentera Jepun di wilayah yang mereka jajah.  Di Sarawak misalnya, tentera Jepun masih berkuasa walaupun Maharaja Jepun menyatakan mereka telah menyerah kalah.

Serangan Tentera Berikat

Operasi Semut memudahkan tentera Berikat untuk menundukkan tentera Jepun di Sarawak.  Selain membantu serangan ke atas tentera Jepun, mereka juga memberi maklumat berguna kepada tentera Berikat untuk menyerang kedudukan tentera Jepun di Sarawak.

Ketika itu juga, tentera Jepun di Sarawak dalam keadaan yang paling lemah setelah kekalahan mereka oleh tentera Berikat di beberapa tempat di Pasifik.

Serangan pertama di bandar Kuching adalah pada 25 Mac 1945.  Serangan tentera Berikat menerusi udara itu menyasarkan landasan terbang Jepun di Kuching.

Kejayaan terbesar tentera Berikat di utara Borneo ini adalah melumpuhkan kekuatan Jepun di Labuan.  Serangan ke atas Labuan dibuat oleh tentera Australia yang bertolak dari Morotai pada 4 Jun 1945.  Serangan ke atas Labuan dibuat pada 10 Jun 1945.  Tentera Jepun tidak memandang mudah serangan ini dan cuba mempertahankan pulau tersebut yang mengakibatkan ramai tentera Berikat dan Jepun terkorban.

Sementara itu, di Sarawak, satu-persatu bandar dan pekan di Sarawak berjaya ditawan semula oleh pihak Berikat pimpinan tentera Australia.  Pada 16 Jun 1945, Marudi telah berjaya ditawan oleh tentera Berikat.  Kemudiannya beberapa bandar lain seperti Limbang pula jatuh pada 18 Jun 1945.  Lutong pula mula goyah dalam genggaman tentera Jepun dan berjaya ditawan pada 20 Jun 1946.  Tiga hari selepas itu, Miri pula berjaya ditawan oleh tentera Berikat.

Tentera Jepun menggunakan taktik memusnahkan lapangan minyak di Miri sebelum berundur ke Sungai Bakong.  Serangan dan kejayaan tentera Berikat ini lebih tertumpu di utara Sarawak, manakala di selatan Sarawak pula masih lagi dikuasai oleh tentera Jepun.

Kuching ,selepas serangan udara pertama, mengalami kekerapan serangan udara daripada tentera Berikat.  Walaupun serangan udara cuba menyasarkan kepentinagan tentera Jepun, tetapi penduduk tempatan masih tidak selamat.  Hal ini kerana beberapa rumah kediaman penduduk tempatan juga terkena bom yang dijatuhkan sehingga membawa kepada korban nyawa.

Kekalahan

Sementara itu, berita pengumuman Maharaja Jepun tentang kekalahan mereka mula disebar menerusi risalah-risalah yang dibuang dari udara oleh Tentera Udara Australia.  Tentera Jepun di Sabah dan Miri mula menyerah kalah pada 9 September  1945.

Pada 27 Ogos 1945 di Kuching, Tentera Udara Australia juga menguggurkan surat kepada Komandan tentera Jepun, Major-General Hiryoe Yamamura untuk berhubung dengan wakil Australia di Muara Sungai Sarawak.  Komunikasi ini membolehkan tentera Berikat menguggurkan bekalan pakaian, ubat-ubatan dan makanan kepada tahanan perang di Kem Batu Lintang.

Manakala tentera Australia yang diwakili oleh Major-Jeneral A.G. Wilson mendarat di Sungai Sarawak pada 5 September 1945 untuk berbincang dengan Yamamura tentang proses menyerah kalah tentera Jepun di Sarawak.  Selepas itu, rundingan itu disertai oleh   Bridagier Thomas Charles Eastick.  Upacara rasmi penyerahan Jepun bermula pada petang 11 September 1945, atas Kapal Perang HMAS Kapunda  yang berlabuh di Pending.  Yamamura telah menandatangani surat menyerah kalah tersebut.  Selepas itu diikuti pula dengan penyerahan pedang samurai Yamamura kepada Eastick sebagai simbol menyerah kalah.

Namun demikian, tidak semua tentera Jepun mahu mengakuri perisytiharaan menyerah kalah tentera Jepun.  Sekumpulan tentera Jepun di utara Sarawak pimpinan Leftenan Fujino enggan mengaku kalah.  Mereka meneruskan usaha untuk mengekalkan kuasa di Sarawak.  Usaha mereka digagalkan oleh tentera gerila pimpinan Tom Harrisson.  Mereka menyerah kalah pada 28 Oktober 1945.  Kejayaan menundukkan tentera pimpinan Leftenan Fujino menamatkan operasi ketenteraan di Sarawak.

Dr. Suffian Mansor ialah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


3,500 usahawan disasar peroleh manfaat peruntukan RM3.11 juta

KUALA LUMPUR: Seramai 3,500 usahawan disasar memperoleh manfaat peruntukan berjumlah RM3.11 juta daripada Kementerian Pembangunan Usahawan dan Koperasi (MEDAC) menerusi Platform Digital Warongku.

Menteri MEDAC, Datuk Seri Dr Wan Junaidi Tuanku Jaafar berkata, daripada jumlah tersebut seramai 2,000 penjaja dan peniaga kecil telah menyertai platform Warongku sebagai ‘e-merchant’ manakala baki 1,500 lagi sedang dilaksanakan.

Warongku adalah Program Pembangunan Penjaja dan Peniaga Melalui Smart Digital Terminal anjuran MEDAC menerusi agensinya SME Corp Malaysia. Ia merupakan kesinambungan kepada projek ‘e-runner’ iaitu ‘Warong Rider’.

Wan Junaidi berkata, Warongku adalah salah satu inisiatif pendigitalan seiring dengan hasrat kerajaan dalam menggalakkan perniagaan secara dalam talian (e-dagang) di bawah Pelan Jana Semula Ekonomi Negara (PENJANA) dengan peruntukan dana berjumlah RM700 juta.

“Di bawah program Warongku, MEDAC menerusi SME Corp Malaysia berusaha untuk membantu golongan penjaja, peniaga kecil dan usahawan dari sektor tidak formal untuk mengadaptasi teknologi digital, seterusnya memasarkan produk secara dalam talian.

“Justeru, Warongku dengan kerjasama platform pesanan dan penghantaran makanan secara dalam talian yang dibangunkan Idea Creative Technology Sdn Bhd (ICTSB) dilihat mampu merealisasikan hasrat kementerian ini,” katanya ketika berucap pada majlis pelancaran platfrom tersebut di sini, semalam.

Menurutnya, platform Warongku turut mendapat sokongan penuh dan kerjasama daripada Gabungan Persatuan-Persatuan Penjaja dan Peniaga Kecil Melayu Malaysia (GPPPKMM) sebagai rakan strategik program tersebut selain penglibatan beberapa rakan strategik lain iaitu Koperasi Perkhidmatan Pelajaran Nasional Berhad (KOPENAS), Celcom Axiata Bhd, Pos Malaysia Bhd, Kiple Pay Sdn Bhd dan TNG Digital Sdn Bhd (Touch ‘N’ Go).

Program Warongku direka dengan objektif untuk meningkat dan melonjakkan pendapatan usahawan mikro dan usahawan informal serta penjaja dan peniaga kecil melalui jualan dalam talian dan memberi kesedaran serta menggalakkan penggunaan aplikasi digital dalam kalangan mereka untuk pemasaran yang lebih luas dan  transaksi yang lebih bersistematik.

Selain itu, katanya, Warongku turut menawarkan latihan atau kursus kepada usahawan yang kurang pendedahan teknikal dan literasi pemasaran secara digital.

Sehingga kini, seramai 70 Perusahaan Kecil dan Sederhana (PKS) telah dipilih untuk menyertai latihan di bawah program tersebut dengan tujuan memberi pendedahan penggunaan platform Warongku yang berlangsung pada 25 dan 26 Mac di Kuching, Sarawak.

Wan Junaidi berharap agar semua penjaja dan peniaga kecil di seluruh Malaysia dapat mengambil peluang mendaftarkan perniagaan mereka masing-masing secara digital dalam platform Warongku ini melalui pautan www.warongku.my– Bernama

See author's posts


Agong iktiraf pengorbanan petugas barisan hadapan

KUALA LUMPUR: Jasa dan pengorbanan petugas barisan hadapan yang bertungkus-lumus memerangi wabak COVID-19 di Malaysia, semalam mendapat pengiktirafan negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan semua Ahli Parlimen serta Senator.

Penghargaan negara itu diberikan Seri Paduka, yang mengajak Yang Dipertua Dewan Negara, Yang Dipertua Dewan Rakyat, semua Ahli Parlimen, Senator dan tetamu jemputan yang menghadiri Istiadat Pembukaan Mesyuarat Penggal Ketiga Parlimen ke-14, di Dewan Rakyat, bangun berdiri dan memberi tepukan gemuruh, simbolik penghargaan kepada semua petugas barisan hadapan.

Menyifatkan istiadat pembukaan persidangan Parlimen kali ini berbeza daripada norma dan kelazimannya berikutan wabak COVID-19 serta amat bermakna kerana berlangsung dalam bulan suci Ramadan, Al-Sultan Abdullah menzahirkan rasa syukur kerana rakyat jelata bersatu padu sebagai Bangsa Malaysia yang kuat, cekal dan berdisiplin menghadapi ancaman wabak yang membawa maut itu.

Dalam saat getir yang dihadapi ini, Seri Paduka bertitah petugas barisan hadapan negara terutamanya yang berada dalam perkhidmatan kesihatan; tentera, polis, bomba, imigresen, Agensi Pengurusan Bencana Negara, Angkatan Pertahanan Awam Malaysia, Jabatan Sukarelawan Malaysia dan lain-lain agensi terlibat  telah tampil dengan penuh dedikasi.

“Pengorbanan mereka tidak pernah mengenal erti penat mahupun takut hinggakan nyawa dan keselamatan diri sendiri menjadi taruhan demi menjaga kemaslahatan dan kepentingan orang ramai.

“Justeru, sebagai tanda penghargaan negara; marilah bersama-sama dengan Beta untuk berdiri dan memberikan tepukan yang gemuruh kepada semua wira dan wirawati petugas barisan hadapan negara,” titah Al-Sultan Abdullah.

Sejurus itu, semua Ahli Parlimen dan Senator bangun berdiri seketika memberi tepukan gemuruh sebagai penghargaan kepada semua petugas barisan hadapan negara.

Seri Paduka bertitah, Malaysia ketika ini masih lagi dalam usaha memerangi penularan wabak COVID-19 yang mula dikesan menjangkiti rakyat Malaysia pada awal Februari lepas.

Setakat Ahad lepas, Malaysia mencatatkan 6,894 kes positif COVID-19 dengan sejumlah 5,571 orang telah dibenarkan keluar wad. Sebanyak 113 kes kematian direkodkan di negara ini.

“Kepada rakyat jelata sekalian, teruskan menjaga kesihatan diri dan keluarga serta persekitaran setempat. Hindari daripada berhimpun secara ramai dan teruskan mengamalkan penjarakan sosial.

“Mudah-mudahan Malaysia akan berjaya menangani pandemik COVID-19 ini dengan jayanya,” titah Al-Sultan Abdullah. — Bernama

See author's posts


Tekstil Batik Linut produk inovatif terbaharu Sarawak

MIRI : Tekstil Batik Linut yang dihasilkan menggunakan tepung sago sebagai bahan utama akan dilancarkan pada 24 November ini, di sini.

Ia dijangka disempurnakan oleh Ketua Menteri, Datuk Patinggi Abang Johari Tun Abang Openg bertempat di Miri Marriot Resort & Spa pada 3.00 petang.

Menteri Muda Pelancongan, Kesenian dan Kebudayaan Datuk Sebastian Ting berkata, produk tersebut dikenali sebagai tekstil linut dalam komuniti antarabangsa merupakan produk inovatif terbaharu khususnya di Sarawak dan amnya di Malaysia.

“Produk tekstil linut ini akan dilancarkan melalui platform “Proudly Sarawak”, sebuah acara tahunan baharu.

“Turut dipamerkan juga nanti ialah produk-produk utama keluaran Sarawak dan yang dihasilkan oleh bakat-bakat tempatan, hasil seni dan kraftangan oleh pelbagai suku kaum,” katanya pada sidang  media, semalam.

Tekstil Batik Linut dipelopori oleh pasukan Lamin Dana di Tellian Mukah di bawah bimbingan Perbadanan Kemajuan Kraftangan Malaysia (MHDC) Cawangan Sarawak.

Oleh LIONG CHAI LING

See author's posts


Bayern mahu tambah duka Wolfsburg

PENYERANG Bayern Munich, Robert Lewandowski boleh mencatat satu lagi rekod gol pada Sabtu dalam perlawanan terakhir kelabnya untuk 2021 ketika pendahulu Bundesliga Jerman itu mahu melanjutkan rekod kekalahan teruk enam perlawanan berturut-turut Wolfsburg.

“Kami mempunyai satu perlawanan sebelum Krismas untuk cuba mengutip tiga lagi mata,” kata jurulatih Bayern, Julian Nagelsmann, yang pasukannya memulakan hujung minggu terakhir sebelum rehat musim sejuk selama dua minggu dengan kelebihan enam mata.

Bayern teruja dengan memenangi enam perlawanan terakhir dalam semua pertandingan, termasuk menewaskan pesaing Bundesliga di tempat kedua, Dortmund, kemudian Barcelona untuk melakar enam kemenangan sempurna daripada enam perlawanan peringkat kumpulan Liga Juara-Juara UEFA.

Gergasi Bavaria itu turut membelasah Stuttgart 5-0 pada Rabu dengan Serge Gnabry meraih hatrik kedua Bundesliga dalam kariernya.

Sebaliknya, Wolfsburg telah merosot ke tangga ke-11 selepas tewas empat empat perlawanan terakhir mereka.

Ketua jurulatih mereka Florian Kohfeldt, yang mengambil alih tugas apabila Mark van Bommel dipecat pada penghujung Oktober, memenangi tiga perlawanan pertamanya, tetapi kini mendapati dirinya di bawah tekanan selepas kekalahan terbaharu Rabu lalu, kekalahan 3-2 di tempat sendiri kepada Cologne.

Untuk menambah masalah Wolfsburg, penjaring terbanyak bersama Lukas Nmecha diketepikan kerana kecederaan buku lali.

Sebaliknya, Lewandowski boleh menuntut rekod baru untuk gol terbanyak dalam kalender satu tahun bola sepak liga Jerman.

Dia menjaringkan dua gol ketika menewaskan Stuttgart pada Rabu untuk menyamakan kedudukan dengan Gerd Mueller, yang menjaringkan rekod 42 gol dalam tempoh 12 bulan pada 1972.

Lewandowski gemar menjaringkan gol menentang Wolfsburg, menjaringkan 23 gol dalam 15 perlawanan menentang Wolves, jumlah terbanyak yang pernah dia buat ketika menentang mana-mana kelab dalam liga utama Jerman.

Jumlah itu termasuk lima gol Lewandowski dalam tempoh sembilan minit yang mengejutkan apabila dia masuk sebagai pemian gantian untuk mengemudi Bayern menang 5-1 dan merangkul pelbagai rekod pada September 2015.

Bayern akan beraksi tanpa pemain sayap Kingsley Coman, yang mengalami kecederaan otot paha ketika menang ke atas Stuttgart. – AFP

See author's posts


Belia main peranan penting dalam pentadbiran kampung

KOTA SAMARAHAN: Golongan belia tidak kurang pentingnya dalam pentadbiran di peringkat kampung masing-masing.

Pengerusi Lembaga Kraftangan Malaysia, yang juga mantan Ahli Parlimen Kota Samarahan, Datuk Rubiah Wang berkata, belia sememangnya berupaya melancarkan lagi perihal pentadbiran termasuk dalam urusan pembangunan dan ekonomi.

“Situasi ini akan memastikan kepimpinan kampung melaksanakan fungsi dan peranan mereka sebagai ejen pembangunan di peringkat akar umbi,” katanya.

Beliau berkata demikian ketika menyempurnakan program ‘Quality in Unity Berambeh’ di Dewan Serbaguna Kampung Baru, Kota Samarahan kelmarin.

Antara aktiviti yang diadakan bersempena program anjuran bersama One Stop Community (OSC) Daerah Samarahan dan Persatuan Mencegah Dadah Malaysia (PEMADAM) Daerah Samarahan itu adalah pertandingan futsal ‘Unity Cup’ yang disertai 19 pasukan, Gunting Rambut Percuma ‘Unity Hair Cut’ untuk pelajar sekolah, pameran Agensi Antidadah Kebangsaan (AADK) Bahagian Samarahan serta Ceramah Agama dan persembahan Qasidah Buskers.

Datuk Rubiah memberitahu, program tersebut bertujuan meningkatkan penglibatan masyarakat, khususnya golongan belia dalam aktiviti yang bermanfaat serta memberi peluang kepada mereka untuk mengetengahkan bakat dan potensi diri.

“Ia juga dapat mencorakkan minda positif, menyuntik semangat perpaduan dan memupuk kesedaran di samping mencetus semangat serta motivasi untuk anak muda bergiat aktif dalam aktiviti sihat, sekali gus menghindarkan mereka daripada terjebak dalam gejala sosial,” tegasnya.

Tambahnya, program seumpamanya juga membuktikan keprihatinan Kerajaan Sarawak terhadap keperluan anak muda selain berusaha melahirkan modal insan berkualiti tinggi.

Program berkenaan diakhiri dengan penyampaian sijil dan hadiah kepada Usahawan Gunting Rambut dan Pemenang Pertandingan Futsal bagi kategori lelaki dan juga wanita.

Hadir sama ialah Pegawai Daerah Samarahan, Anuar Da’an.

See author's posts


12 maut akibat wabak kolera

NIAMEY: Wabak kolera di selatan Niger mengakibatkan 12 orang maut dan menjangkiti 201 yang lain di tiga wilayah.

Menteri Kesihatan, Idi Illiassou Mainassara berkata, hujan lebat di kawasan itu juga memburukkan lagi penyebaran penyakit tersebut.

Dilaporkan, Nigeria juga mengalami wabak kolera sehingga mengorbankan sekurang-kurangnya 653 penduduk di 22 daripada 36 wilayah sejak Mac lalu.

Pihak berkuasa kesihatan di Niger percaya wabak di kedua-dua negara itu mempunyai kaitan.

“Sebahagian besar kes berkaitan dengan wabak selama beberapa bulan di kawasan yang mana terdapat campuran populasi rentas sempadan yang ketara,” kata Mainassara dalam kenyataan.

Jelasnya, wabak kolera sebelum ini di Niger berlaku di wilayah yang sama pada tahun 2018.

Sempadan Niger dengan Nigeria merupakan lokasi panas bagi wabak kolera yang mana penduduknya sering bergerak bebas antara kedua-dua negara dengan sekatan yang minimum. – AFP

See author's posts


Komited janji manifesto ditunaikan

KOMITED…Pergerakan Wanita Parti Pesaka Bumiputera Bersatu (PBB) memastikan semua janji manifesto Gabungan Parti Sarawak (GPS) pada Pilihan Raya Negeri (PRN-12) ke-12 ditunaikan.

KUCHING: Pergerakan Wanita Parti Pesaka Bumiputera Bersatu (PBB) komited memastikan semua janji manifesto Gabungan Parti Sarawak (GPS) pada Pilihan Raya Negeri ke-12 (PRN-12) tahun lalu ditunaikan.

Ketua Pergerakan Wanita PBB, Dato Sri Fatimah Abdullah berkata, pihaknya akan terus bekerja keras supaya yang dijanjikan kepada rakyat dapat dilaksanakan dalam tempoh lima tahun akan datang.

“GPS tidak memberi janji kosong sebaliknya akan berusaha menunaikan apa yang telah dijanjikannya kepada rakyat.

“Kita sebagai Wanita PBB perlu memainkan peranan penting agar semua 34 janji dalam manifesto GPS dapat dilaksanakan dalam tempoh lima tahun akan datang,” katanya pada majlis Makan Malam Apresiasi Majlis Tertinggi Wanita (MTW) PBB bersama 82 Ketua Wanita Cawangan (KWC) di sebuah hotel terkemuka di sini, malam kelmarin.

Menurut beliau, GPS adalah parti yang bertanggungjawab dan sentiasa berpegang teguh kepada janji-janji mereka.

Dalam pada itu, beliau menyaran Wanita PBB untuk terus berjuang dan bekerja dengan lebih gigih dalam menyumbang kepada kemajuan Sarawak.

“Kita mahu Wanita PBB sinonim dengan perkataan rajin bekerja. Apabila menyebut rajin bekerja, orang ramai akan secara automatik mengingati kerja keras dalam melaksanakan tanggungjawab mereka.

“Dan pada masa sama, kita mahu melihat lebih banyak penglibatan wanita serta memastikan elemen keterangkuman dan sosial inklusiviti dalam pergerakan PBB demi kebaikan bersama pada masa hadapan,” katanya.

See author's posts


12 penyewa Bazar MARA terima pengiktirafan BeSS

SARIKEI: Seramai 12 penyewa di Bazar Majlis Amanah Rakyat (MARA) menerima Sijil Pengiktirafan Bersih, Selamat dan Sihat (BeSS), malam tadi.

Pengarah MARA Sarawak, A.Razu Abdul Razak berkata, MARA ialah agensi kerajaan memfokuskan pembangunan sosioekonomi usahawan Bumiputera terutama di Sarawak.

Katanya, majlis penyerahan Sijil Pengiktirafan BeSS anjuran bersama pihaknya dengan Pejabat Kesihatan Bahagian (PKB) Sarikei bertujuan menyerahkan sijil pengiktirafan BeSS kepada penyewa di Bazar MARA.

“Ia bertujuan untuk memastikan bahawa penyewa-penyewa mengekalkan kualiti makanan dengan lebih baik dan sebagainya,” katanya.

Beliau berkata demikian ketika ditemu bual para pemberita selepas selesai Majlis Penyerahan Sijil Pengiktirafan BeSS bertempat di Bazar MARA, malam tadi.

Katanya, matlamat pihaknya jelas untuk membantu pembangunan usahawan di negeri ini.

“Selain daripada premis MARA yang kita ada, gerai-gerai, kilang-kilang, bazar Mara dan sebagainya, kita membantu usahawan dari segi pembiayaan perniagaan kepada usahawan-usahawan yang layak.

“Kita ada pelbagai jenis skim pembiayaan sama ada perniagaan itu dari segi kontrak, atau gerai makanan, selagi mana mencukupi syarat-syarat boleh memohon kemudahan pembiayaan MARA.

“Kita juga ada geran-geran tertentu yang kita boleh berikan kepada usahawan, contohnya skim Program Pembangunan Usahawan Teknikal (PUTEK),” katanya.

Ujarnya, pada masa sama, pihaknya turut menyediakan bantuan latihan keusahawanan kepada usahawan-usahawan yang memerlukan dari segi ‘soft skill’ dan ‘hard skill’ terutama kepada usahawan di negeri ini.

“Sambutan para usahawan Sarawak amat menggalakkan terutama melibatkan permohonan pembiayaan perniagaan.

“Pengisian di premis kita juga agak lebih tinggi, melebihi 95 peratus yang menyewa di premis bangunan MARA.

“Walau bagaimanapun, kita akan sentiasa melipatgandakan usaha untuk memastikan bahawa kesemua usahawan MARA di Sarawak jelas tentang wujudnya MARA ini bagi membantu sama ada dari segi pembangunan keusahawanannya, pembiayaan perniagaan, premis perniagaan dan sebagainya,” katanya lagi.

Turut hadir ialah Timbalan Pengarah Kesihatan Awam (Keselamatan dan Kualiti Makanan) Jabatan Kesihatan Negeri Sarawak Mohamad Jefri Crossley dan Pegawai Kesihatan Bahagian Sarikei Dr. Johny Kelak.

Oleh EARL ANEK

See author's posts


Rambau Besurungka Tinchin Tunang

TUSUN KETIGA

NYA baru kitai gaga ria, rami rindu

Nyereta antu’ bala pengabang.

Kami ke datai tu ari gelenggang Batang Kemidan Gegayak,

Deka ngerumpang genturan papan lantak,

Alai sida Apai Pandak Seregatak ngurung indu burung merak.

Nya alai, ke tu, enda tau enda terumpang genturan papan lantak

Enda tau enda ayan indai sengayan burung merak

Ke benyawa pekak-pekak, nampak berak-berak;

Laban kami ukai datai sengapa, sangkai saja.

Kami endang meruan mai kunchi

Ulih meli di mengeri Pontianak.

Tang anang mega kita tak lalu besak.

Laban ke serak tu,

Enda kami lalu ngenggam iya enggau pesingan tangan tunjuk anak.

Kami semina deka nanchang kaki iya enggau gemiri benang burak

Ka ngelapung patung iya enggau upung marik pirak.

Dudi ila, lebuh lambu kami datai ditu

Baru kitai berami, umba pengeragak-ragak

Nantai bebendai, mai ketawak, nempap dumbak raban gendang.

Kami ke datai ari batang gelenggang Kemidan Nyapan, tu

Deka ngerumpang ladang simbang papan dibalan,

Alai sida Aki Engkarung Ridan ngurung indai burung sengayan.

Nya alai ke tu, enda tau enda terumpang dih simbang papan dibalan,

Enda tau enda nampak sida indai merak, burung sengayan,

Laban kami ukai datai pia, sangkai saja.

Kami meruan mai kunchi ulih kami meli ari mengeri Pantai Labuan.

Tang anang mega kita, guai teguran.

Ke serak tu, apin kami mai lalu ngerinan,

Mina kami deka ngungki kaki iya enggau gemiri benang redam

Ngungkung rekung iya enggau upung marik merejan.

Dudi ila nyereta antu’ bala iban,

Baru kami mai iya pulai ngagai penyurai rumah nyeruran, enggi kami.

Datai din, diimbai kami enggau rawai, tajau Sandakan

Nyendi pelawan menaga bujang.

See author's posts


30 tahun imbang objek untuk tujuan amal

EVANS ketika melakukan aksi mengimbangi kereta Mini Cooper di atas kepalanya untuk rancangan TV di Amerika Syarikat. • Foto AFP

LONDON: Seorang warga emas yang menghabiskan 30 tahun dalam kehidupannya dengan mengimbangi pelbagai objek berat di atas kepala mengaku tidak bercadang untuk berhenti melakukannya meskipun dibelenggu masalah kesihatan.

Menurut laporan AFP, John Evans, 74, yang menghidap penyakit lelah, angina, diabetes serta mempunyai hanya sebelah mata yang berfungsi nekad meneruskan aktiviti tersebut untuk mengumpul derma bagi golongan memerlukan.

Sehingga kini, dia berjaya mengumpul sebanyak £250,000 (RM1.38 juta) untuk pelbagai badan kebajikan hasil aksi imbangannya.

Setakat ini, antara rekod imbangan yang dipegang oleh Evans adalah mesin basuh, sebuah kereta Mini Cooper dan 429 gelas berisi bir.

“Sejak 30 tahun yang lalu, saya telah mengimbangi hampir semua objek yang anda boleh fikirkan.

“Saya harap saya boleh memberi inspirasi kepada orang lain untuk turut sama melakukan sesuatu serta mengumpul dana yang banyak dalam proses itu,” katanya.

Tambah Evans, dia tidak mempunyai niat untuk berhenti melakukan aksi imbangan selagi terdaya meskipun keadaan kesihatannya tidak sebaik ketika zaman mudanya. – AFP

See author's posts


Kukuhkan pembangunan tenaga kerja

KUALA LUMPUR: Malaysian Technology Development Corporation (MTDC) bekerjasama dengan SG Akademi Sdn Bhd (SGA) untuk mengukuhkan pembangunan tenaga kerja dalam industri dron melalui Centre of 9 Pillars (Co9P).

Kedua-dua pihak menandatangani Memorandum Persefahaman (MoU) hari ini untuk bekerjasama dalam bidang pembinaan kapasiti, latihan, pembangunan teknologi dan aktiviti khusus lain seperti menyediakan perkhidmatan teknologi berkaitan dengan Industri 4.0 (I4.0), dengan kepakaran dalam teknologi dron dan Internet of Things (IoT).

Co9P menempatkan rakan kongsi I4.0 dan syarikat ekosistem yang relevan serta memudahkan rangkaian untuk sama-sama membangunkan teknologi, perkhidmatan dan penyelesaian I4.0 tempatan.

Ketua Pegawai Eksekutif MTDC Datuk Norhalim Yunus berkata kerjasama itu akan menyaksikan kedua-dua pihak akan mengenal pasti lebih ramai peserta untuk latihan, bengkel dan seminar.

“Kerjasama itu turut menggariskan komitmen MTDC sebagai pengubah strategik untuk I4.0 berikutan pusat itu menyasarkan untuk membangunkan pengendali dron mahir dan diperakui generasi akan datang dengan memanfaatkan kepakaran kedua-dua organisasi dalam menangani keperluan industri yang cepat berubah,” katanya.

Pada acara menandatangani MoU itu, SGA menyampaikan tajaan sebanyak RM100,000 untuk mengukuhkan pembangunan tenaga kerja dalam industri dron.

Mengenai penyediaan latihan dan penyelesaian dalam teknologi dron untuk Co9P, tajaan itu akan memberi manfaat kepada 20 pelajar dari Institut Kemahiran Baitulmal yang akan menjalani kursus latihan dron selama 14 hari di Co9P Drone dan pusat IoT.

Pada masa sama, penubuhan pusat itu membolehkan MTDC untuk terus membantu perniagaan Malaysia dalam mengenal pasti tenaga kerja tempatan untuk keperluan dron mereka yang disesuaikan serta dalam penciptaan dan pembangunan usahawan teknologi dron. – Bernama

See author's posts


Sentiasa berikan sokongan kepada kerajaan

JULAU: Penduduk setempat diseru supaya sentiasa memberikan sokongan yang tidak berbelah bahagi kepada Kerajaan Sarawak di bawah pimpinan Gabungan Parti Sarawak (GPS).

Ahli Dewan Undangan Negeri (ADUN) Meluan, Rolland Duat Jubin berkata, ia adalah untuk memastikan kesinambungan pembangunan yang telah dirancang demi kesejahteraan rakyat di kawasan Dewan Undangan Negeri (DUN) Meluan.

“Sebagai anak tempatan disini, saya sedar dan perihatin tentang keperluan rakyat dan sedaya upaya meneruskan usaha untuk membawa pembangunan infrastruktur ke kawasan N48 Meluan untuk meningkatkan sosio ekonomi mereka,” katanya ketika berucap di Majlis Penyerahan Tapak Naik Taraf Jalan Rumah Achi, Lasi Julau, Jumaat lalu.

Dalam pada itu, berkenaan dengan naik taraf Jalan Rumah Achi, beliau berharap dengan siapnya naiktaraf jalan ini nanti ia akan menambah baik jaringan perhubungan jalan dari Rumah Achi dengan jalan utama Lasi.

Projek naik taraf jalan Rumah Achi tersebut akan dilaksanakan dengan peruntukan projek Transformasi Luar Bandar (RTP) sebanyak RM200,000.

Setiausaha Politik kepada Ketua Menteri, Brian Fung Kok Shiun yang turut berucap di majlis tersebut juga memaklumkan bahawa pelaksanaan RTP Kerajaan Sarawak dan projek kerajaan yang dilaksanakan melalui jabatan dan agensi pelaksana mesti mengikuti prosedur operasi standard (SOP) yang telah ditetapkan.

Beliau berharap penduduk setempat untuk bersabar sebab semua projek yang telah diluluskan tetap akan dilaksanakan seperti yang dijadualkan.

Turut hadir, wakil Jabatan Kerja Raya (JKR) Sarikei, wakil syarikat kontraktor, Edwin Yap dan ketua masyarakat serta penduduk tempatan.

Oleh Earl Anek

See author's posts


Di Maria digantung empat perlawanan

PEMAIN sayap Paris Saint-Germain, Angel Di Maria, dikenakan hukuman gantung empat perlawanan atas insiden meludah semasa perlawanan menentang Marseille yang  agak tegang bulan ini menyaksikan lima pemain dilayangkan kad merah dengan Neymar diherdik dengan kata-kata berbaur perkauman.

Penggantungan Di Maria yang dilaksanakan oleh suruhanjaya tatatertib Ligue 1 adalah kerana meludah pemain pertahanan Marseille, Alvaro Gonzalez.

Perhantunagn itu berkuatkuasa bermula 29 September dan bernakna dia boleh bermain menentang Reims pada Isnin ini sebelum kembali pada 8 November.

Neymar mendakwa Gonzalez mengherdiknya mengunakan kata-kata berbaur perkauman dan insiden itu akan disiasat pada 30 september ini kata suruhanjaya itu.

Neymar di buang padang kerana menampar Gonzalez di belakang kepala, menuduh pemain kelahiran Sepanyol itu memanggilnya “monyet” namum Gonzalez menafikan tuduhan itu.

Pemain termahal di dunia dijatuhkan hukuman gantung dua perlawanan atas insiden yang berlaku pada 13 September di Parc des Princes.

Pemain pertahanan PSG, Layvin Kurzawa juga  dikenakan hukuman gantung enam perlawanan minggu  lalu kerana menendang pertahanan kiri Marseille, Jordan Amavi, yang  yang turut digantung tiga perlawanan setelah dia juga diperintahkan untuk keluar padang.

Leandro Paredes digantung untuk dua perlawanan setelah dia diusir dari padang selepas bertengkar dengan Dario Benedetto, yang juga turut dilayangkan kad merah.

Suruhanjaya Displin Liga Perancis juga sedang menyiasat tuduhan bahawa Neymar membuat kernyataan  beunsur rasis terhadap  Pertahanan kanan Marseille, Hiroki Sakai  dan menghina Gonzalez.

Suruhanjaya itu menegaskan mana-mana pemain yang didapati bersalah melakukan tindakan berbaur perkauman atau diskriminasi boleh dikenakan penggantungan sehingga 10 perlawanan. -AFP

See author's posts


Ketua Pegawai Eksekutif TikTok letak jawatan

LOS ANGELES: Ketua Pegawai Eksekutif TikTok Kevin Mayer meletakkan jawatan pada Rabu disebabkan tekanan berterusan oleh Amerika Syarikat  (AS) ke atas aplikasi perkongsian video popular itu.

Dalam surat kepada pekerja, Mayer berkata beliau membuat keputusan itu berikutan perubahan dramatik dalam persekitaran politik, lapor agensi berita Xinhua.

Syarikat rangkaian sosial perkongsian video itu pada Isnin mengemukakan tuntutan saman terhadap pentadbiran Presiden Donald Trump di atas perintah eksekutif yang melarang sebarang transaksi AS dengan syarikat induknya ByteDance.

Sejak tahun lalu, pihak berkuasa AS berulang kali menuduh TikTok berpotensi memberi ancaman terhadap keselamatan negara.

Pegawai AS mendakwa syarikat itu, dimiliki ByteDance yang berpangkalan di Beijing, boleh  menyampaikan data yang dikumpulkannya daripada penstriman video oleh penduduk AS ke kerajaan China, satu dakwaan dinafikan TikTok, dengan menyatakan pihaknya tidak pernah diminta berbuat demikian.

“Disebabkan itu, dan seperti yang kami jangka untuk mencapai penyelesaiannya tidak lama lagi, dengan berat hati saya ingin maklumkan kepada semua saya memutuskan untuk meninggalkan syarikat ini,” tulisnya dalam surat berkenaan.

Mayer, bekas eksekutif Disney, menyertai TikTok pada Mei.- Bernama

See author's posts


Bomba bersihkan tumpahan minyak diesel

BINTULU: Khidmat khas daripada pihak Bomba dan Penyelamat Malaysia Bintulu telah digegaskan ke lokasi kejadian untuk membersihkan tumpahan minyak diesel di KM29, Jalan Bintulu-Miri, sekitar jam 6:43 petang kelmarin.

Ketua Balai Bomba dan Penyelamat Bintulu Christus Buson berkata, pihaknya telah melakukan pembersihan bagi memastikan jalan berkenaan tidak licin dan selamat untuk semua pengguna.

“Setibanya di tempat kejadian di dapati benar berlaku tumpahan minyak diesel di atas lebuhraya Pan Borneo KM29, Jalan Bintulu-Miri,” katanya.

Beliau memaklumkan perkara itu kepada pihak media di sini semalam.

Menurutnya, keadaan tumpahan minyak diesel itu lebih kurang 15 meter sepanjang jalan.

“Pasukan bomba terus bertindak menggunakan saluran dari tangki jentera untuk kerja-kerja pembersihan tumpahan minyak sehingga selesai,” katanya.

Bagaimanapun katanya, semasa tumpahan tersebut tiada kejadian yang tiada diingini berlaku.

Oleh Ellie Edward

See author's posts


Kes Covid-19 menurun kepada dua angka

KUALA LUMPUR: Selepas hampir sebulan mengharungi tempoh Perintah Kawalan Pergerakan (PKP) sejak 18 Mac lepas, usaha yang dilakukan kerajaan untuk memutuskan rantaian wabak Covid-19 mula menampakkan hasil positif.

Semalam, “Jeneral Perang” – Ketua Pengarah Kesihatan  Datuk Dr Noor Hisham Abdullah memaklumkan, kes positif harian mula menurun kepada dua angka, iaitu 85 kes semalam berbanding tiga angka pada hari sebelumnya.

Ia merupakan satu tanda menunjukkan strategi yang disusun atur untuk menggempur virus itu dengan melakukan PKP sebelum ini adalah tepat.

Malah, jumlah kes pulih harian adalah 169 kes Rabu lepas, dua kali ganda lebih tinggi berbanding kes baharu yang direkodkan Selasa lepas.

Namun, masih terlalu awal untuk rakyat Malaysia menarik nafas lega dengan fakta-fakta itu kerana selagi lengkung penyebaran virus belum dapat diratakan, selagi masih ada kes kematian direkodkan dan selagi negara masih belum bebas  sepenuhnya dari Covid-19, kemenangan belum dicapai dalam pertempuran menentang virus pembunuh itu.

Memetik kata-kata Dr Noor Hisham, tempoh PKP fasa tiga yang masuk hari kedua semalam merupakan tempoh kritikal dalam menentukan kejayaan menghapuskan wabak Covid-19.

Hasilnya bukan hanya ditentukan dengan jumlah pakar dan kemudahan kesihatan yang ada di negara ini, malah ditentukan juga dengan tahap kepatuhan masyarakat terhadap PKP.

Ketidakpatuhan terhadap arahan itu hanya menyebabkan usaha keras yang dilakukan selama ini oleh petugas barisan hadapan termasuk Kementerian Kesihatan Malaysia (KKM), Polis Diraja Malaysia (PDRM), Angkatan Tentera Malaysia (ATM) untuk memerangi wabak itu hanya menjadi sia-sia.

PDRM melaporkan sepanjang PKP fasa satu dan dua dilaksanakan sehingga Selasa lepas, sebanyak 14,922 individu ditahan kerana ingkar dengan arahan itu.

Lantaran sikap segelintir mereka yang ingkar ini juga menyebabkan kerajaan tiada pilihan selain mengenakan tindakan tegas dengan mendakwa mereka ke mahkamah setelah tindakan kompaun sebanyak RM1,000 sebelum ini dipandang enteng golongan yang degil ini.

Menteri Kanan (Kluster Keselamatan) Datuk Seri Ismail Sabri Yaakob semalam menyatakan ada tempat khas menanti pesalah ini apabila kerajaan akan mewartakan 13 akademi penjara sebagai pusat tahanan mereka.

Walaupun tempat tahanan itu akademi, tiada makanan mewah yang akan disediakan, peraturan dan undang-undangnya adalah sama dengan penjara biasa, bersedialah untuk menghadapinya jika terus ingkar untuk patuh kepada PKP. – BERNAMA

See author's posts


RM4.5 juta naik taraf ICU Hospital Kapit

KAPIT: Sebanyak RM4.5 juta diperuntukkan bagi menaik taraf Unit Rawatan Rapi (ICU) Hospital Kapit yang projeknya kini sedang dilaksanakan.

Ketua Menteri Datuk Patinggi Abang Johari Tun Openg berkata, selain menaik taraf ICU, beliau turut meluluskan peruntukan sebanyak RM400,000 lagi bagi menaik taraf rumah mayat Hospital Kapit.

“Berita gembira kepada penduduk di Bahagian Kapit, kita akan memperuntukkan sebanyak RM4.5 juta bagi menaik taraf ICU Hospital Kapit yang projeknya kini sedang dilaksanakan,” ujar beliau pada sidang media selepas melawat Pusat Pemberian Vaksin di Kapit di sini, semalam.

Malah, beliau turut mengumumkan bahawa Bahagian Kapit akan menerima sebanyak 16,680 dos vaksin Covid-19 setiap minggu dalam masa terdekat ini.

Abang Johari menegaskan, dos berkenaan akan disalurkan kepada Pusat Pemberian Vaksin (PPV), sebelum 8,160 dos disalurkan kepada Daerah Kapit, diikuti Belaga (4,840) dan Song (3,680).

“Setakat ini, dianggarkan sebanyak 10 peratus atau 8,662 orang yang mendaftar melalui aplikasi MySejahtera telah menerima suntikan vaksin.

“Selain membuka PPV, Jawatankuasa Pengurusan Bencana Bahagian (JPBB) Kapit juga menubuhkan Unit Bergerak PPV melalui darat, sungai dan udara bergantung kepada lokasi dan keadaan cuaca.

“Usaha JPBB Kapit dan Kementerian Kesihatan Malaysia (KKM) ini turut dibantu oleh Angkatan Tentera Malaysia,” tambah beliau lagi.

Ketua Menteri turut memberitahu, sebanyak 16 pasukan Unit Bergerak pemberian vaksin ditubuhkan di Kapit, Bukit Mabong (20), Song (2), dan Belaga (2).

“Selain itu, sebanyak 32 sekolah di bahagian ini dibuka untuk dijadikan sebagai PPV. Jika tindakan ini berjalan lancar, dianggarkan seramai 16,000 hingga 17,000 penduduk di Bahagian Kapit akan menerima suntik vaksin setiap minggu.

“Proses ini dijangka dapat diselesaikan menjelang pada Ogos depan,” ujarnya.

Sebelum itu, beliau hadir pada sesi Taklimat Khas Pelan Tindakan Program Imunisasi Covid-19 Bahagian Kapit dan Kesiapsiagaan JPBB Kapit menangani pandemik Covid-19.

Ketua Menteri turut merasmikan Majlis Penyerahan Bantuan Makanan Sarawakku Sayang di Dataran Kapit dan mengagihkan bantuan makanan kepada petugas barisan hadapan di Sekatan Jalan Raya (SJR) Kapit-Song.

Turut hadir, tiga timbalan ketua menteri iaitu Datuk Amar Douglas Uggah Embas, Tan Sri Datuk Amar James Jemut Masing dan Datuk Amar Awang Tengah Ali Hasan.

Oleh AKUN GIMAN

See author's posts


Kota Samarahan tetap diberi perhatian, kata timbalan menteri baharu

KUCHING: Masih banyak perkara dan perhatian khusus yang perlu diberikan di Kota Samarahan pada masa ini.

Timbalan Menteri Kemajuan Desa dan Wilayah, Datuk Rubiah Wang berkata Kota Samarahan tetap menjadi keutamaan dan kawasan berkenaan tidak akan pernah dilupakannya.

“Projek yang sedang dilaksanakan seperti pemasangan lampu jalan, sistem perparitan, projek rancangan tebatan banjir dan projek lain diharap dapat diteruskan dengan sebaiknya tanpa sebarang masalah,” katanya dalam satu kenyataan, hari ini.

Sementara itu, Rubiah yang juga Ahli Parlimen Kota Samarahan berharap masyarakat Kota Samarahan sentiasa menjaga kesihatan, lebih-lebih lagi dengan kewujudan kes melioidosis (jangkitan bakteria).

“Sehubungan itu, saya berharap kes melioidosis ini dapat dikawal dengan sebaiknya dan saya mendoakan agar penduduk di Kota Samarahan sentiasa sihat serta dilindungi daripada sebarang ancaman,” katanya.

Berhubung pelantikan beliau sebagai Timbalan Menteri Kemajuan Desa dan Wilayah, Rubiah menyatakan penghargaan kepada warga Kota Samarahan yang memberi sokongan kepadanya.

“Saya merupakan antara 27 timbalan menteri yang menyertai barisan pentadbiran Kerajaan Perpaduan yang julung kali dilaksanakan di negara ini,” katanya.

Oleh NICKELYSON LAKUN

See author's posts


Malaysia bida kerusi dalam ITU

SIDANG MEDIA… Timbalan Menteri Komunikasi dan Multimedia, Datuk Zahidi Zainul Abidin ketika sidang mediaselepas menyaksikan Majlis Menandatangani Memorandum Persefahaman (MoU) di antara Yayasan EkonomiPadang Besar (YEPB) dan Institut Keselamatan dan Kesihatan Pekerjaan Negara (NIOSH), semalam. • Foto BERNAMA

KUALA LUMPUR: Malaysia berhasrat membida kerusi dalam Majlis Kesatuan Telekomunikasi Antarabangsa (ITU) untuk Wilayah E – Asia dan Australasia, kata Timbalan Menteri Komunikasi dan Multimedia, Datuk Zahidi Zainul Abidin.

Beliau berkata, Malaysia menggambarkan ITU peka terhadap keperluan pembangunan anggotanya serta responsif dalam menghasilkan strategi dan pelan tindakan yang sesuai dengan tujuan.

“Kami akan menjadi inovatif dalam menawarkan penyelesaian bagi menangani cabaran masa depan dihadapi oleh keahlian dalam sektor dinamik dan cepat berubah ini. Justeru, kami perlukan sokongan anda,” katanya semasa ucaptama menerusi telesidang sempena Forum Dasar dan Kawal Selia Telekomuniti Asia Pasifik (PRF) berlangsung di Bangkok Thailand, semalam.

Di samping itu, beliau berkata, Malaysia merancang mengguna pakai strategi digital sejak lahir dan perkomputeran awan untuk mempercepatkan transformasi digital sektor awam.

Zahidi berkata, usaha itu dijangka meningkatkan 80 peratus penggunaan storan awan dalam kerajaan yang akan membolehkan penggunaan Big Data, kecerdasan buatan (AI), internet pelbagai benda (IoT), dan teknologi baharu muncul lain.

“Malaysia juga akan menambah baik infrastruktur ekosistem kesalinghubungan dan tulang belakang negara untuk menarik penubuhan pusat data, pusat pertukaran internet dan perniagaan sambungan antarabangsa ke negara ini,” katanya.

Zahidi berkata, Malaysia sedang meninjau untuk meningkatkan kualiti pengalaman liputan internet yang akan terus mengurangkan dan merapatkan jurang digital antara penduduk bandar dan luar bandar.

Beliau berkata, inovasi dan transformasi digital adalah lebih daripada melancarkan infrastruktur digital kerana sebahagian besar membolehkan inisiatif termasuk melengkapkan rakyat dengan kemahiran masa depan, menutup jurang antara bakat dan permintaan serta memastikan sumber manusia pada masa depan.

“Selaras dengan ini, Malaysia baru-baru ini telah melancarkan Digital Malaysia (MD) sebagai inisiatif strategik nasional baharu untuk memeprcepatkan pertumbuhan ekonomi digital negara yang dipacu oleh tiga prinsip utama iaitu fleksibiliti, ketangkasan dan kerelevanan.

“Inisiatif ini membayangkan untuk memacu penggunaan digital dalam kalangan usahawan muda, syarikat dan orang ramai; mengembangkan syarikat teknologi tempatan untuk menjadi juara Malaysia, berkembang maju di peringkat global; dan menarik pelaburan digital bernilai tinggi,” kata Zahidi.

Zahidi berkata, MD juga menyasarkan untuk memacu penggunaan digital dan peluang dalam ekonomi digital melalui Program Pemangkin Digital Malaysia (PEMANGKIN) dan tawaran kompetitif lain.

Beliau optimis dengan inisiatif digital, Keluaran Dalam Negara Kasar (KDNK) Malaysia dijangka mencapai 25.5 peratus menjelang 2025 kerana pada masa ini ekonomi digital sudah menyumbang 22.6 peratus kepada KDNK. – Bernama

See author's posts


UTeM laksana sesi pengajaran, pembelajaraan dalam talian

ALOR GAJAH: Universiti Teknikal Malaysia Melaka (UTeM) akan melaksanakan sesi pengajaran dan pembelajaran sepenuhnya secara dalam talian bagi sesi 2020/2021, kata Naib Canselornya Prof Datuk Dr. Raha Abdul Rahim.

Beliau berkata, inisiatif itu selaras dengan amalan norma baharu bagi mengekang penularan Covid-19 sekali gus memastikan sesi pembelajaran dan pengajaran dapat diteruskan dengan lancar.

Katanya, pendaftaran kemasukan pelajar baharu dan lama berjumlah kira-kira 13,600 orang turut dijalankan secara dalam talian.

“Semua pensyarah di UTeM telah bersedia untuk menjalankan pengajaran dan pembelajaran secara dalam talian dan persediaan ini sebenarnya telah bermula sejak Perintah Kawalan Pergerakan (PKP) yang diumumkan pada Mac lepas lagi.

Pendekatan ini selaras dengan saranan kerajaan dan Kementerian Pengajian Tinggi (KPT) dan ia akan diteruskan sehingga pengumuman baharu dilakukan bergantung kepada situasi semasa Covid-19 di negara ini,” katanya, pada sidang akhbar di sini, semalam.

Mengulas lanjut, beliau berkata, setakat ini terdapat kira-kira 100 pelajar termasuk lima pelajar baharu telah berada di UTeM dan pihak pengurusan menerusi Majlis Perwakilan Pelajar (MPP) UTeM akan memastikan kebajikan dan keselamatan mereka diberi keutamaan.

Katanya, kemudahan asas kampus akan dibuka untuk kegunaan, kemudahan dan keselesaan pelajar antaranya asrama, kafetaria, kemudahan jalur lebar (wifi) dan pusat kesihatan.

Dalam perkembangan sama, Raha berkata, universiti berkenaan akan membantu dari aspek logistik pelajar yang berada di kampus untuk pulang ke kampung halaman masing-masing.

Beliau berkata, bantuan secara sekali beri sebanyak RM100 seorang akan diberikan kepada kira-kira 65 peratus pelajar UTeM yang terdiri daripada golongan B40 bagi meringankan beban mereka dan akan diserahkan berdasarkan keperluan semasa.

Sementara itu, Yang Dipertua Majlis Perwakilan Pelajar (MPP) UTeM, Aiman Shafiq Azizan, 24, berkata,beliau dan barisan Exco MPP UTeM telah berada di kampus sejak lebih seminggu lepas dan beberapa strategi serta inisiatif sedang dan akan dilaksanakan bagi memastikan perjalanan sesi semester baharu lancar termasuk pendaftaran kemasukan pelajar dalam talian.

Pelajar tahun empat program ijazah Fakulti Kejuruteraan Pembuatan berkata, pihaknya mengumpul data pelajar khususnya mereka yang telah berada di dalam kampus atau yang tinggal di luar dan menghadapi masalah seperti akses internet atau tiada peranti pintar untuk mengikuti sesi pembelajaran dan pembelajaran atas talian.

“Data ini akan diserahkan kepada pihak pengurusan UTeM agar tindakan atau bantuan sewajarnya dapat disalurkan bagi memudahkan mereka,” katanya.- Bernama

See author's posts


Warga Kanada digesa tidak melancong ke luar negara

OTTAWA: Kerajaan Kanada pada Rabu lalu menggesa rakyatnya untuk mengelakkan perjalanan asing semasa cuti Krismas dengan mengatakan bahaya varian Omicron termasuk jumlah jangkitan yang meningkat.

Arahan sekatan perjalanan akan dinilai semula dalam empat minggu, tetapi sekatan kesihatan awam boleh dikenakan buat sementara waktu jika keadaan wabak bertambah buruk.

“Kerajaan kami secara rasmi menasihati rakyat Kanada untuk mengelakkan perjalanan yang tidak penting di luar Kanada.

“Mereka yang merancang untuk melancong, saya katakan dengan jelas: Sekarang bukan masanya untuk melancong. Penularan pantas varian Omicron Covid-19 pada skala global membuatkan kita ketakutan.

“Rakyat Kanada yang melancong boleh dijangkiti virus atau terkandas di luar negara,” kata Menteri Kesihatan Jean-Yves Duclos pada sidang akhbar.

Jelas sumber, pada mesyuarat tergempar Selasa lalu, Perdana Menteri Justin Trudeau mencadangkan penutupan sempadan, tetapi langkah itu ditolak bulat-bulat oleh pemimpin wilayah.

Duclos berkata, ujian Covid-19 ke atas pelancong di lapangan terbang Kanada akan ditingkatkan dan langkah kesihatan awam lain akan dilaksanakan dalam beberapa hari mendatang.

“Sudah tentu akan ada langkah kesihatan awam lain (akan datang), kerana keadaan akan terus berkembang.

“Situasi epidemiologi berubah dengan cepat. Maklumat yang ada pada masa ini menunjukkan kebangkitan semula jangkitan yang ketara, walaupun tanpa mengambil kira varian Omicron baharu,” katanya.

Terdahulu, Trudeau memberitahu pemberita bahawa rakyat Kanada harus mengambil keputusan berhati-hati berhubung perayaan Krismas.

Tahun lepas sekitar masa ini, semua pelancong yang tiba ke Kanada dikehendaki kuarantin selama 14 hari.

Pertubuhan Kesihatan Sedunia (WHO) memberi amaran pada Selasa lalu bahawa kes varian Omicron meningkat pada kelajuan yang sangat pantas dan menggesa tindakan pantas oleh negara untuk cuba memperlahankan penyebarannya.

Sehingga Rabu lalu, terdapat 40,000 kes Covid-19 aktif di Kanada dan sekitar 4,500 jangkitan baharu dilaporkan oleh pihak berkuasa kesihatan awam. -AFP

See author's posts


Santubong dibangunkan sebagai pekan arkeologi

KUCHING: Tapak Projek di Santubong Archaeological Park, Sungai Jaong, Bongkissam atau Bukit Maras dan Wallace Centre di sini diharapkan siap seiring dengan Kampus Muzium Sarawak iaitu pada suku pertama tahun hadapan.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, Kerajaan Sarawak, kementeriannya, pihak muzium, wakil rakyat di sini dan orang kampung akan membangunkan pekan Santubong menjadi satu pekan arkeologi ataupun pekan yang bersejarah sejajar dengan siapnya tapak tersebut.

“Sejurus kemudahan itu sudah dibangunkan, saya percaya ini akan menjadi salah satu tempat yang mesti dikunjungi,” katanya kepada pemberita semasa melawat ke tapak projek di Santubong Archaeological Park, Sungai Jaong, Bongkissam atau Bukit Maras dan Wallace Centre, di sini, semalam.

“Apabila melawat Muzium Sarawak di Kuching dan kalau pelancong datang, mereka akan berkunjung ke Santubong untuk melihat khazanah seperti ini kerana mengandungi cerita dan sejarah tersendiri yang cukup menarik.

“Selain itu, saya percaya ia akan dapat memberi kebaikan imbuhan kepada penduduk kampung dari segi industri makanan dan industri penginapan kerana tempat ini di tepi laut dan juga industri yang berkaitan dengan pelancongan kraf,” katanya.

Abdul Karim yang juga Menteri Belia dan Sukan berkata, kos keseluruhan termasuk kos pengambilan tanah lebih kurang RM30 juta dan projek itu dijangka siap pada Februari tahun hadapan.

“Pada masa ini, ia masih lagi dalam pembinaan dan sedikit lambat ekoran daripada Perintah Kawlaan Pergerakan (PKP).

“Saya berharap ia dapat siap mengikut jadual kerana Kampus Muzium Sarawak akan siap pada April tahun hadapan. Sekiranya tempat ini dapat siap dalam jangka masa yang sama, pelancong boleh berkunjung ke banyak tempat di Kuching,” katanya.

Jika dapat siap serentak, katanya, lagi elok tetapi kadang-kadang susah dalam mengaturkan pembinaan kerana Perintah Kawalan Pergerakan Pemulihan (PKPP) dilanjutkan sampai Disember dan berharap tiada kluster baharu Covid-19 wujud di Sarawak.

Dalam pada itu, Abdul Karim memberitahu, Sarawak semenjak 1 September membenarkan pesawat untuk masuk ke negeri ini mengikut normal baharu.

“Untuk pelancong antarabangsa, mereka perlu dikuarantin dan perlu melalui ‘swapping’,” tegas beliau.

“Kalau yang datang dari Sabah atau Semenanjung Malaysia walaupun mereka pelancong luar, mereka tidak perlu melalui perkara itu kerana ramai yang jadi duta dan sebagainya tinggal di Semenanjung.

“Kita berharap mereka dapat datang ke Sarawak untuk melancong dan untuk pelancong antarabangsa mereka boleh datang tetapi mesti kena kuarantin selama dua minggu,” katanya.

Oleh Cheryl Law

See author's posts


Sarawak masih berpeluang

FAIZAL BUJANG

NAIB Presiden III Persatuan Sepak Takraw Sarawak (PSS), Datuk Paruwadi Musa akur dengan keputusan badan induk yang tidak membenar menghantar pasukan untuk bersaing dalam Liga Sepak Takraw (STL) 2020 yang dijadual berlangsung pada bulan Ogos nanti.

Ia berikutan kebimbangan terhadap tahap keselamatan pemain terlibat ekoran penularan virus Covid-19 yang melanda negara dan dunia ketika ini.

“Saya memang ada mengemukakan cadangan dengan badan induk (PSS) untuk menghantar pasukan bersaing dalam STL 2020 nanti.

“Malangnya tidak mendapat restu kerana bimbang dengan keselamatan pemain gara-gara penularan virus Covid-19,” ujar Datuk Paruwadi ketika ditemui dikediamannya.

Menurut Datuk Paruwadi, beliau yang sebelum ini bertindak sebagai pengurus pasukan musim lalu menerimanya secara rasa terbuka selain akur dengan keputusan yang dibuat.

“Apa yang pasti, saya melihat masih ada masa untuk menyaksikan kelibat pemain Sarawak bersaing dalam kejohanan berprestij itu.

“Ini kerana Presiden Persatuan Sepak Takraw Malaysia (PSM), Datuk Seri Ahmad Ismail ada menghubungi saya dan memberi jaminan untuk membuka pendaftaran kepada Sarawak,” tambah beliau.

Sambil mengharap mungkin jaminan itu boleh memberi kredibiliti kepada badan induk (PSS) untuk mempertimbangkan perkara itu.

Datuk Paruwadi percaya, andaikata musibah penularan virus Covid-19 berjaya pulih sepenuhnya nescaya pihak PSS akan memberi ‘green light’ bagi tujuan tersebut.

“Ia bergantung kepada barisan Exco PSS sama ada sedia mempertimbangkan semula cadangan itu atau kekal dengan keputusan untuk tidak menghantar pasukan.

“Akan tetapi badan induk tertinggi (PSM) telah memberi jaminan sedia membuka kembali penyertaan kepada Sarawak untuk turut serta,” jelas beliau yang turut mengucap jutaan terima kasih kepada pihak PSM atas keperitahinan terhadap perkara itu.

See author's posts


Oneworld komited capai neutral karbon

KUALA LUMPUR: Syarikat penerbangan anggota Oneworld komited kepada pelepasan karbon sifar bersih menjelang 2050, menjadi pakatan syarikat penerbangan global yang pertama bersatu di sebalik sasaran bersama untuk mencapai neutral karbon.

Pakatan itu berkata 13 anggotanya, yang termasuk Malaysia Airlines, akan membangunkan pendekatan individu untuk mencapai sasaran melalui inisiatif seperti langkah kecekapan, pelaburan dalam bahan api penerbangan mampan dan pesawat yang lebih cekap bahan api, pengurangan sisa dan plastik sekali guna serta pengimbangan karbon.

Pengerusi Oneworld Alan Joyce, yang juga Ketua Pegawai Eksekutif Kumpulan Qantas berkata komitmen syarikat ini membuktikan kepentingan yang diberikan oleh pakatan itu untuk menjadi industri yang lebih mampan.

“Walaupun menghadapi cabaran berikutan pandemik Covid-19, kami tidak melupakan tanggungjawab untuk mengurangkan pelepasan karbon dalam jangka panjang dan pengumuman hari ini (semalam) mencerminkan kekuatan komitmen itu,” katanya.

Inisiatif yang telah dijalankan di kebanyakan syarikat penerbangan anggota termasuklah penggunaan bahan yang lebih mampan, pelaburan dalam pesawat yang lebih cekap bahan api dan pembangunan bahan api penerbangan yang mampan.

International Airlines Group (IAG), syarikat induk kepada syarikat penerbangan anggota British Airways dan Iberia, merupakan kumpulan syarikat penerbangan pertama di dunia yang komited kepada pelepasan karbon sifar bersih menjelang 2050, menurut Oneworld.

Japan Airlines dan Qantas turut mengambil langkah sama, manakala syarikat penerbangan anggota lain, Finnair, menyasarkan untuk mencapai neutral karbon menjelang 2045.

Syarikat penerbangan anggota Oneworld merancang untuk mencapai sasaran neutral karbon dalam rangka kerja alam sekitar sedia ada yang telah dipersetujui oleh kerajaan, termasuk melalui Pertubuhan Penerbangan Awam Antarabangsa.

Sementara itu, Ketua Pegawai Eksekutif Kumpulan Malaysia Aviation Group dan Ketua Pegawai Eksekutif Malaysia Airlines Bhd Kapten Izham Ismail berkata Malaysia Airlines berbangga untuk menyokong ‘inisiatif yang baik’ ini bersama dengan syarikat penerbangan anggota yang lain dalam memacu kemampanan industri penerbangan untuk jangka panjang.

“Kami berusaha untuk memainkan peranan yang lebih besar dalam membina legasi untuk generasi akan datang dan meningkatkan sumbangan syarikat penerbangan kami sendiri untuk usaha kemampanan global,” katanya.-Bernama

See author's posts


Petinju diberi cuti Aidilfitri, Gawai

FAIZAL BUJANG

SKUAD Petinju Sukan Malaysia (SUKMA) Sarawak diberi perlepasan untuk pulang ke kampung halaman bagi menyambut Hari Raya Aidilfitri dan Gawai bersama keluarga masing-masing.

Presiden Persatuan Tinju Negeri Sarawak (SABA), Dato Rahman Lariwoo memberitahu, pihaknya percaya para petinju pasti mahu menyambut kedua-dua perayaan itu bersama ahli keluarga tersayang.

Oleh yang demikian katanya, pihaknya bersetuju memberi cuti untuk tempoh beberapa hari kepada petinju berkenaan.

“Mereka akan pulang dalam tempoh terdekat ini untuk menyambut Hari Raya Aidilfitri dan Gawai Dayak bersama keluarga tersayang,” jelasnya.

Sejak Perintah Kawalan Pergerakan (PKP) dilaksanakan kerajaan pada 18 Mac lalu, barisan petinju menginap bersama penolong jurulatih, Wilbur Buag Andogan di Bandaraya Kuching.

Untuk rekod skuad tinju pada temasya SUKMA Perak 2018 berjaya meraih tiga pingat iaitu satu emas dan dua gangsa.

Pingat emas disumbangkan oleh Dealoniel Mcdelon Bong (60kg). Manakala, dua pingat gangsa masing-masing diperolehi oleh Christyuden Ripoh (69kg) dan Wilson Berayin Sumbang (56kg).

Sementara itu, badan induk berkenaan (SABA) sudah memuktamadkan senarai penuh petinju yang akan mewakili Sarawak pada Sukma XX Johor 2020 yang akan berlangsung dari 6 hingga 14 Mac 2021.

Tiga petinju yang juga penyumbang pingat pada temasya lalu turut termasuk dalam senarai berkenaan.

Enam lagi pentinju ialah Jackson Chambai Anak Ikeh (49kg), Muhammad Syawal  Mohammad Isham (52kg), Mohd. Jamani Abdullah (64kg), Abdul Hakim Abdullah (75kg), Rais Arsyad Sulam (81kg) dan Hellary Hendry (91kg).

See author's posts


Norrie ‘budak baharu’ bagi Nadal

NADAL julang trofi keempat Terbuka Mexico di Acapulco.

JUARA Terbuka Australia, Rafael Nadal menjulang trofi keempat Terbuka Mexico di Acapulco selepas menang mudah 6-4, 6-4 ke atas Cameron Norrie dalam aksi final kejohanan bertaraf 500 ATP itu.

Nadal beraksi di Acapulco tanpa tewas dalam sebarang set untuk merangkul kejuaraan ketiga berturut-turut pada tahun ini, selepas merangkul trofi Terbuka Australia dan Summer Set Melbourne bulan lalu.

Pemain kelahiran Sepanyol yang menduduki ranking nombor lima dunia itu memenangi 15 perlawanan berturut-turut sejak sembuh dari kecederaan kaki sehingga terpaksa berehat selama enam bulan tahun lalu.

Dia berada pada tahap terbaik apabila berjaya mengetepikan Norrie dalam perlawanan yang berlangsung selama satu jam 54 minit.

“Ia hari yang sangat panas dan dalam keadaan sukar. Cameron adalah pemain yang bagus, mempunyai banyak muslihat membuatkan anda kurang selesa.

“Saya berdepan beberapa keadaan sukar dalam aksi ini namun masih mampu untuk terselamat dan mengambil kesempatan di atas peluang yang ada,” katanya. – AFP

See author's posts


PATI, ejen diburu

KUCHING: Jawatankuasa Pengurusan Bencana Negeri (JPBN) membuat keputusan untuk melaksanakan operasi penguatkuasan, pembanterasan pendatang asing tanpa izin (PATI) yang bergejala positif Covid-19 termasuk pihak yang melindungi serta memberi pekerjaan kepada warga asing di negeri ini.

Timbalan Pengarah Unit Keselamatan dan Penguatkuasaan Negeri Dato Mohamad Morshidi Mustapha berkata, Operasi Jala itu dilaksanakan bagi mengurangkan permintaan, menghadkan pergerakan dan mengusir PATI.

“Operasi Jala yang dilancarkan oleh Kerajaan Sarawak adalah ekoran daripada penularan wabak pademik Covid-19 yang berpunca daripada pendatang tanpa izin (PATI) daripada negara jiran yang menyeludup masuk termasuk yang sudah sedia ada di dalam Sarawak.

“Dipercayai wujud ejen-ejen yang bertanggungjawab dan menguruskan kemasukan PATI ke negeri Sarawak untuk dihantar ke majikan tempatan,” katanya.

Beliau berkata demikian pada Sidang Media berkenaan dengan penangkapan PATI di Bilik Mesyuarat Tingkat 6, Bangunan Baitulmakmur II, Petra Jaya, Kuching, semalam.

Dato Mohamad Morshidi Mustapha yang juga merangkap Timbalan Ketua Sekretariat JPBN berkata, terdapat 22 tapak pembinaan dan 14 buah premis telah diperiksa di sekitar Kuching.

“Jumlah keseluruhan kawasan yang telah diperiksa adalah sehingga kini adalah 36 premis, manakala seramai 668 orang tempatan dan 625 orang warganegara asing termasuk Indonesia, Pakistan, India, Filipina, China dan Myanmar telah diperiksa.

“Daripada jumlah tersebut, seramai 58 PATI telah ditahan di bawah Seksyen 15(1) Akta Pencegahan Pengawalan Penyakit Berjangkit 1988 (Akta 342) dan ditahan di pusat kuarantin sementara.

Apabila ditanya lanjut mengenai pelaksanaan Op Jala berkenaan, Dato Mohamad Morshidi Mustapha bahawa pusat penahanan sementara akan dibina di Sarawak untuk menempatkan PATI yang ditahan di bawah Op Jala.

“Setakat ini terdapat tiga pusat penahan sementara iaitu yang terletak di Kuching, Sibu dan Miri dan akan dikendalikan oleh JPBN.

“Op Jala yang telah dijalankan pada 20 Januari lalu adalah usaha yang berterusan untuk mengekang penularan wabak pademik Covid-29 daripada pendatang asing tanpa izin ke negeri ini,” katanya.

Oleh JEAKQLEYN YACHO

See author's posts